Vo veku 46 rokov zomrel spevák skupiny Hex Peter Dudák

Zomrel Ďuďo

Nikdy celkom nedospel

Reakcie

Archívny rozhovor

Fotogaléria

Nahradí ho Šarkan?

Spevák prezývaný Ďuďo mal rakovinu pankreasu.

BRATISLAVA. Vo veku 46 rokov v stredu zomrel spevák skupiny Hex Peter „Ďuďo" Dudák. Informáciu ako prvý priniesol denník N, ktorému správu potvrdil člen skupiny Tomáš „Yxo“ Dohňanský. Dudák mal rakovinu pankreasu. Spevák, autor hudby a producent Peter Dudák mal hudobné vzdelanie. Od šiestich rokov sa učil hrať na klavír a vyštudoval Vysokú školu múzických umení. Peter Dudák: "Pre mňa bol dôležitý moment v prvej triede na gymnáziu, kedy sme boli na výlete vo vtedy ešte východnom Nemecku a tam som po prvýkrát počul skupinu Cure. A doniesol som si odtiaľ nahratú kazetu. Tým sa zmenil môj hudobný vkus, ktorý som priniesol aj do našej tvorby." S kapelou v tomto roku oslavoval 30 rokov na hudobnej scéne. "S Ďuďom sme boli medzi siedmou a ôsmou triedou v pionierskom tábore. Vtedy strašne fičala Tublatanka a my sme si hovorili, že by sme aj my mali založiť kapelu. Tak vznikla skupina Hexenšus, a neskôr, keď sme to začali brať trochu vážnejšie, tak sme to skrátili na Hex, aby to lepšie vyniklo," spomínal začiatkom leta Tomáš "Yxo" Dohňanský. "Pre mňa bol dôležitý moment v prvej triede na gymnáziu, kedy sme boli na výlete vo vtedy ešte východnom Nemecku a tam som po prvýkrát počul skupinu Cure. A doniesol som si odtiaľ nahratú kazetu. Tým sa zmenil môj hudobný vkus, ktorý som priniesol aj do našej tvorby. Rád si spomínam na revolučné mesiace, kedy sme nacvičovali náš prvý koncert v tejto zostave," povedal vtedy Peter "Ďuďo" Dudák. Začiatky Hexu sú totožné s nástupom demokracie na Slovensku. Práve v roku 1989 začali skúšať. Členom skupiny, vtedy ešte študentom, tak prišlo vhod, že sa v novembri 1989 veľmi nechodilo do školy. Voľný čas využili na nácviky. Prvý koncert odohrali Hex 17. februára 1990 v bratislavskej Petržalke. Odvtedy má kapela za sebou tisícky koncertov, desiatky úspešných hitov, deväť štúdiových, dva výberové albumy a získala mnohé významné hudobné ceny. Zloženie kapely sa nezmenilo, tvorili ju Peter "Ďuďo" Dudák, spev, gitara, klávesy, Martin "Fefe" Žúži, gitara, Tomáš "Yxo" Dohňanský, basová gitara a Tibor "Tybyke" Szabados, bicie.


Českí basketbalisti sa dočkali prvého víťazstva na MS v ére samostatnosti

ŠANGHAJ. Basketbalisti Českej republiky sa v utorok dočkali historického víťazstva v ére samostatnosti na majstrovstvách sveta. Japoncov zdolali 89:76 a uchovali si šancu na postup z E-skupiny. V poslednom stretnutí potrebujú zdolať Turkov, ktorých pozícia mohla byť oveľa lepšia, no po obrovskej dráme napokon podľahli USA 92:93 po predĺžení. Jediný český hráč z NBA Tomáš Satoranský tentoraz nebol najlepším strelcom svojho mužstva, no nebol ďaleko od triple double, keď zaznamenal 15 bodov, 7 asistencií a 6 doskokov. Bodovo potiahli Čechov krídelník Nymburku Jaromír Bohačík a naturalizovaný Američan Blake Schilb, obaja dali po 22 bodov. "Japonci boli nepríjemní, utvárali neustále tlak na loptu. Celý zápas hrali v bojovom móde, nebolo rozhodnuté za žiadneho stavu," povedal od budúcej sezóny hráč Chicaga Bulls do mikrofónu ČT. "Skvelý zápas odohrali Jaromír Bohačík a Blake Schilb. Ja som sa snažil byť trochu agresívnejší až v druhom polčase. Bol to pre nás trochu atypický zápas, ale zónová obrana nám išla dobre." Úspech českej reprezentácie potešil aj trénera Ronena Ginzburga. "Je to naozaj veľká chvíľa, snáď budeme v takých výkonoch pokračovať. Proti Turkom nebudeme favoritmi, no na druhej strane nás nikto nemôže považovať za outsiderov bez šance," povedal podľa idnes.cz izraelský kouč. Duel je na programe vo štvrtok o 10.30 SELČ.


Po Ficovi spomína komplikácie pri voľbe ústavných sudcov aj Kresák

Aj podľa Kresáka hrozia žaloby neúspešných kandidátov.

BRATISLAVA. Voľbu ústavných sudcov v Národnej rade SR sprevádzajú nejasnosti, nesedia najmä počty kandidátov. Uviedol to pre agentúru SITA koaličný poslanec Peter Kresák (Most-Híd) s tým, že problém vidí inde ako predseda strany Smer Robert Fico. Šéf Smeru sa domnieva, že hrozia žaloby neúspešných kandidátov. Fico preto vyzval prezidentku Zuzanu Čaputovú, aby sa vrátila k systému dvojíc, keď vyberá z dvojnásobného počtu zvolených uchádzačov. Podľa Kresáka hrozí, že o niektorých kandidátoch bude prezidentka Čaputová rozhodovať už po druhýkrát. Ide o päť uchádzačov, ktorí boli zvolení v druhej voľbe Národnej rady SR. Kresák, ktorý sa sám uchádzal o najcennejší talár, vidí problém ešte v roku 2017, keď Ústavný súd SR rozhodoval o ústavnej sťažnosti neúspešných kandidátov. V odôvodnení totiž košický súd uviedol, že aj kandidáti, ktorí neboli vymenovaní, zostávajú v pozícii kandidátov. Podľa tohto vzoru zostalo po menovaní trojice nových sudcov Andrejom Kiskom päť mien na akejsi čakacej listine. Sťažovať by sa tak mohli podľa Kresáka zvyšní kandidáti, pretože spomínaná pätica bude v hre dvakrát. "Ja mám asi rovnaký názor a to riziko tu existuje, ale či je to naozaj tak, skutočne neviem," povedal Kresák na margo hrozby žalôb. Vysvetlil, že na to, aby sme pochopili situáciu, sa musíme vrátiť do roku 2017, keď senát Ústavného súdu SR rozhodoval o sťažnosti neúspešných kandidátov. Zjednodušene v odôvodnení povedal, že tí, ktorých prezident nevymenoval, zostávajú kandidátmi. Odôvodnenie rozhodnutia o ústavnej sťažnosti však podľa Kresáka nemá všeobecne záväzný charakter. Nemalo by sa teda dotýkať všetkých ďalších prípadov v budúcnosti. Otázka znie, či je správne brať do úvahy toto odôvodnenie rozhodnutia a dospieť k záveru, že aj dnes tí piati uchádzači, ktorí neboli menovaní, sú stále kandidáti. "Osobne mám pochybnosť o takomto postoji, pretože sa nestotožňujem so záverom, že odôvodneniu individuálneho rozhodnutia o ústavnej sťažnosti môžeme priznávať všeobecne záväzný charakter," doplnil Kresák. Poslanec vidí chaos aj v počte kandidátov, ktorých má ešte Národná rada SR zvoliť. "Ak zoberieme do úvahy, že je stále v hre deväť uchádzačov, tak podľa Ústavy SR má NR SR voliť dvojnásobný počet. Na Ústavnom súde SR zostáva šesť voľných miest. Matematika teda podľa mňa hovorí jasnou rečou, parlamentu zostáva zvoliť troch uchádzačov," doplnil Kresák. Zákonodarcov čaká hlasovanie vo štvrtok po 17:00.


Poľsko zasiahli silné víchrice, škody spôsobili aj v Česku

Nepriaznivé počasie si v Poľsku vyžiadalo najmenej štyri ľudské životy.

VARŠAVA. Silné víchrice si v Poľsku vyžiadali najmenej štyri ľudské životy a spôsobili veľké škody aj v Českej republike. Troch mŕtvych hlásili podľa správy poľskej stanice TVP Info z mesta Chojnice na severe krajiny. Strom tam spadol na stan a zabil v ňom 30-ročného muža, pokým ďalší strom zavalil dvoch účastníkov skautského tábora. V susednom meste Konarzyny zomrela žena, keď sa strom zrútil na jej dom. V krajine utrpelo okrem toho zranenia ďalších najmenej 34 ľudí. Bez elektrickej energie sa ocitlo 340-tisíc domácností. Následky piatkových víchric a silného dažďa odstraňujú medzitým aj v Česku. K najviac zasiahnutým miestam patrí obec Bohuslavice v okrese Náchod, kde veterná smršť v piatok podvečer poškodila najmenej 80 domov. Z niektorých úplne strhla strechy, ničila aj stromy, no tiež autobusové zastávky, informoval Český rozhlas. Hasiči v Královohradeckom kraji vyrazili na približne 200 zásahov súvisiacich s nepriazňou počasia. Z okresu Otrokovice v Zlínskom kraji zasa hlásili stovky domácností bez elektriny. Český hydrometeorologický úrad vydal v sobotu ráno varovanie pred vysokým stupňom nebezpečenstva v súvislosti s búrkami, ktoré podľa neho postupovali zo Slovenska na sever do okresov Frýdek-Místek a Karviná, kam by mohli priniesť krúpy, nárazy vetra a prívalový dážď.


Centrálna banka zhoršila odhad rastu ekonomiky eurozóny

ECB v budúcom roku očakáva hospodársky rast v eurozóne na úrovni 1,4 percenta.

VILNIUS. Európska centrálna banka (ECB) zhoršila prognózu ekonomického rastu eurozóny. V budúcom roku podľa jej najnovšej predpovede hospodárstvo bloku posilní o 1,4 percenta, pričom predošlá predikcia rátala s rastom o 1,6 percenta. Pre rok 2021 banka tiež zhoršila odhad rastu ekonomiky na 1,4 percenta z úrovne 1,5 percenta. ECB zároveň zredukovala aj predpoveď vývoja inflácie pre budúci rok na 1,4 percenta. Doteraz odhadovala, že bude vo výške 1,5 percenta.Šéf Európskej centrálnej banky Mario Draghi vo štvrtok po jej zasadaní povedal, že "globálne brzdy naďalej negatívne pôsobia" na výhľad 19-člennej eurozóny. K týmto brzdám patrí rastúca hrozba ciel, ktorá podľa jeho slov "zanecháva svoj znak na ekonomickej nálade". Draghi dodal, že ECB je v prípade nutnosti pripravená použiť všetky dostupné nástroje na podporu ekonomiky.Na zasadaní v litovskom hlavnom meste Vilnius ECB oznámila, že prinajmenšom do polovice roku 2020 nezvýši svoje úrokové sadzby. Doteraz garantovala, že úroky nezvýši do konca tohto roku. Hlavné úrokové sadzby ECB sú v súčasnosti na rekordnom minime.


Opozícia na Haiti vyzvala na protesty, žiada odstúpenie prezidenta

Vláda podporuje pokojné demonštrácie, no nepovoľuje násilnosti v uliciach.

PORT-AU-PRINCE. Najväčšie opozičné strany v Haiti vyzvali na celonárodné protesty, počas ktorých budú žiadať prezidenta, aby odstúpil. Opoziční lídri Serge Jean Louis, Josue Merilien a Moise Jean Charles uviedli, že svojich podporovateľov požiadali, aby protestovali, až pokým prezident Jovenel Moise ohlási svoju rezignáciu. Premiér Jean Michel Lapin sa vyjadril, že vláda podporuje pokojné demonštrácie, no nepovoľuje násilnosti v uliciach. Predchádzajúce strety medzi protestujúcimi a políciou si vyžiadali desiatky obetí. Na niekoľko dní takisto zatvorili obchody.


Odsun ozbrojených síl na východe Ukrajiny odložili

Miestni sú proti odkladu začatia odsunu a žiadajú začať s ním čo najskôr.

KYJEV. Velenie ukrajinských ozbrojených síl v pondelok oznámilo, že odsun jednotiek zo styčnej línie v oblasti obce Zolote na východe Ukrajiny sa začne v stredu 9. októbra na poludnie miestneho času. Informovala o tom agentúra Ukrinform. Pôvodne sa sťahovanie ukrajinských vládnych síl a proruských ozbrojencov malo uskutočniť v pondelok, ale pre ostreľovanie ho odložili. Televízia 112 Ukrajina pritom uviedla, že miestni obyvatelia sú proti odkladu začatia odsunu a žiadajú začať s ním čo najskôr. Odklad odsunu oznámil v pondelok ukrajinský minister zahraničných vecí Vadym Prystajko. Vysvetlil, že obce Zolote a Petrovske, kde malo dôjsť k odsunu jednotiek, boli pred niekoľkými dňami terčmi ostreľovania. Minister pripomenul, že na rokovaniach v Minsku bola nedávno dosiahnutá dohoda o odsune ozbrojených jednotiek a vytvorení bezpečnej nárazníkovej zóny v oboch spomínaných obciach. Ako poznamenal Prystajko, podmienkou začatia tohto procesu však malo byť sedemdňové rešpektovanie dohody o zastavení paľby, čo však v tomto prípade nebolo dodržané. Podľa agentúrnych správ sa ukrajinské vládne jednotky a proruskí separatisti navzájom obviňujú z ostreľovania pozícií druhej strany. Vojenskí predstavitelia oboch samozvaných republík v Donbase podľa Interfaxu konštatovali náhle vyostrenie situácie pozdĺž celej kontaktnej línie. Ako uviedla agentúra Ukrinform, pri ostreľovaní pozícií ukrajinskej vládnej armády zahynul jeden vojak a ďalší utrpel zranenia. Obe strany konfliktu v tejto situácii čakajú, aké kroky podnikne ich protivník, dodala agentúra Interfax.


V Limbachu prebieha rekonštrukcia vraždy Ernesta Valka

BRATISLAVA. V Limbachu prebieha rekonštrukcia vraždy právnika Ernesta Valka, ktorú od skorých ranných hodín pripravovala polícia. Informuje o tom televízia JOJ na svojom portáli noviny.sk. Rekonštrukcia vraždy začala podľa informácií televízie JOJ krátko po deviatej hodine. Jedného z obvinených mužov, ktorý od minulého roka spolupracuje s políciou, už podľa televízie JOJ z miesta rekonštrukcie vraždy odviezli. Na mieste zostal zatiaľ hlavný obvinený Jozef R., prokurátor, policajní vyšetrovatelia aj právni zástupcovia oboch podozrivých, Igor Cibula mladší aj Daniel Lipšic. Švajčiarsky majiteľ Valkovej vily je zhodou okolností taktiež advokát. Na miesto sa prišiel pozrieť tiež, no nevie, ako to tam momentálne vyzerá, pretože si potreboval odskočiť do mesta. Dom kúpil pred niekoľkými rokmi aj s manželkou. Na príchod obžalovaných dohliadal aj policajný vrtuľník. Polícia v okruhu pol kilometra od miesta činu uzatvorila priestor. Na streche domu sa nachádzajú ostreľovači. Ernesta Valka zavraždili v jeho dome v zime v roku 2010 traja páchatelia. Polícia koncom minulého roka potvrdila, že má vrahov prominentného právnika. Generálny prokurátor Jaromír Čižnár v októbri minulého roka informoval, že policajný vyšetrovateľ v prípade vraždy právnika Ernesta Valka obvinil dve osoby, Jozefa R. z vraždy a Jaroslava K. z lúpeže. Jozef R. sa vtedy nachádzal vo väzení pre inú trestnú činnosť a Jaroslav K. vo väzbe, taktiež pre iný zločin. Podľa policajného prezidenta Tibora Gašpara sa obvinení ešte v októbri 2010 mali rozhodnúť, že sa pokúsia vylúpiť dom Ernesta Valka. "Začali sledovať dom poškodeného v Limbachu, aby zistili jeho obvyklé správanie," povedal v októbri minulého roka Gašpar. Jozef R. si mal podľa Gašpara zadovážiť zbraň kalibru 9 mm a obvinení chceli použiť aj lesť. "Plánovali použiť zapáchajúcu chemikáliu pre otvorenie vchodov do domu," vysvetlil Gašpar. Dňa 8. novembra 2010 okolo 18. hodiny mali obvinení prísť k právnikovmu domu a čakať na jeho príchod. Aplikovali chemickú látku, a potom čo Valko vošiel do domu, vnikli obaja za ním. "Jozef R. mal strelnú zbraň a mal vystreliť na poškodeného. Trafil ho do ľavej strane hrude a spôsobil mu smrteľné zranenie," opísal Gašpar. Po odchode zahodili strelnú zbraň do vodnej nádrže pri Pezinku. Polícia vražednú zbraň našla a podrobila znaleckému skúmaniu. "Ide o zbraň typovo zhodnú s vražednou zbraňou, bola zistená individuálna zhoda s nábojnicou a strelou nájdenou pri obhliadke miesta činu domu poškodeného," uviedol Gašpar. Lupiči z právnikovho domu ušli a podľa polície si nič neodniesli. Polícia aj prokuratúra zdôraznila, že motívom spáchania skutku mala byť snaha o majetkový prospech.


Slovák Ružička podpísal zmluvu s tímom NHL

CALGARY. Slovenský hokejista Adam Ružička podpísal v piatok s vedením klubu NHL Calgary Flames trojročný nováčikovský kontrakt. Dvojcestná zmluva začne platiť od budúcej sezóny. Kanadský klub nezverejnil finančné detaily kontraktu, podľa portálu capfriendly.com by však 19-ročný útočník mal na profiligovej úrovni zarobiť 925 000 amerických dolárov za sezónu. Podľa CBS Sports ho ale Flames nechajú ešte rok či dva "dozrieť" v nižšej zámorskej súťaži predtým, než mu dajú šancu v prvom tíme. Flames si vybrali Ružičku pred dvoma rokmi vo vstupnom drafte v 4. kole z celkového 109. miesta. Bratislavský rodák má za sebou tretiu sezónu v kanadskej juniorskej súťaži Ontario Hockey League (OHL). V januári ho tím Sarnia Sting vymenil do Sudbury Wolves za tri draftové voľby. Napriek tomu, že za Wolves odohral iba 30 z ich 68 zápasov, stal sa s 24 gólmi tretím najlepším strelcom mužstva. Celkovo zažil svoju najlepšiu sezónu v OHL, keď v 65 dueloch základnej časti nazbieral 78 bodov za 35 gólov a 43 asistencií. V play off ovládol produktivitu tímu s 10 bodmi (3+7) v ôsmich vystúpeniach. Ružička bol jedným z lídrov slovenskej reprezentácie na MS hráčov do 18 rokov, ktoré sa pred dvoma rokmi uskutočnili v Poprade a Spišskej Novej Vsi. Slovenská "osemnástka" si vtedy svojimi výkonmi získala srdcia fanúšikov, od bojov o medaily ju pripravila iba nešťastná prehra vo štvrťfinále s Ruskom (2:3 pp). Talentovaný center sa predstavil aj na uplynulých troch svetových šampionátoch do 20 rokov.


Rakúski hotelieri kritizujú Airbnb za pochybné platobné metódy

Rakúski hotelieri nie sú jedinými kritikmi. Aj Paríž nedávno vytklo platforme, že prenajímateľom pomáha vyhýbať sa daňovej povinnosti.

SAN FRANCISCO. Združenie rakúskych hotelierov (ÖHV) kritizuje internetový sprostredkovateľský portál Airbnb za vyplácanie prenajímateľov pomocou kreditných kariet Payoneer registrovaných na Gibraltare. Hovorca Airbnb Julian Trautwein na otázku agentúry APA uviedol, že týmto spôsobom zaplatili v Rakúsku len 1,3 percenta prenájmov. Podľa údajov Airbnb 83 percent platieb rakúskym prenajímateľom vykonali bankovým prevodom a 14 percent prostredníctvom služby Paypal. Na platforme je v súčasnosti zhruba 23.000 rakúskych inzerátov na izby, byty a ostatné typy ubytovania, z čoho 10.000 sa nachádza v alpských regiónoch a odhadom 9000 vo Viedni. Rakúski hotelieri nie sú jedinými kritikmi. Aj mesto Paríž nedávno vytklo platforme, že prenajímateľom pomáha vyhýbať sa daňovej povinnosti. Podľa tamojších médií totiž prenajímatelia môžu požiadať Airbnb online o kreditnú kartu registrovanú na Gibraltare a teoreticky tak ukryť peniaze pred daňovými úradmi. Gibraltar je považovaný za daňový raj. "Airbnb bol doteraz len rezervačnou platformou. Takéto praktiky však odmietam," kritizuje prezidentka (ÖHV) Michaela Reittererová, ktorá zrušila svoje konto na Airbnb a žiada jednotné pravidlá zverejňovania príjmov od sprostredkovateľských portálov. Trautwein kritiku odmieta ako neopodstatnenú a upozorňuje, že s gibraltárskym vydavateľom predplatených kreditných kariet Payoneer spolupracujú už od roka 2014. Airbnb síce pravidelne emailom upozorňuje prenajímateľov, aby splnili svoje daňové povinnosti, no údaje neposkytuje obciam ani príslušným úradom. Na druhej strane portál medzičasom rokuje s viacerými obcami a mestami o automatickom zrážaní miestnej dane. Airbnb chce v budúcom roku ponúkať viac možností ubytovania v alpských regiónoch. Za posledných 12 mesiacov sprostredkoval pre rakúske ubytovacie zariadenia zhruba 700.000 hostí, z čoho 81.000 v horských oblastiach. Airbnb účtuje prenajímateľom províziu 3 percentá alebo 5 percent z ceny ubytovania a hosťom administratívny poplatok 5 až 15 percent.


Zbrojári chcú, aby pri nákupoch ministerstva obrany dostali šancu domáci výrobcovia

Slovenské zbraňové systémy majú využívať mnohé armády sveta.

BRATISLAVA. Členské spoločnosti Združenia bezpečnostného a obranného priemyslu (ZBOP) SR disponujú kvalitným a overeným výrobným potenciálom a sú schopné aktívne sa podieľať na pripravovaných projektoch obstarávania bojových obrnených vozidiel, ako aj na ďalších projektoch. Tvrdí to ZBOP, ktoré tak reagovalo na zintenzívňujúcu sa diskusiu o zámeroch vlády investovať viac peňazí do obranného priemyslu. Podľa prezidenta združenia Tibora Straku, slovenský obranný priemysel ponúka Ozbrojeným silám SR pri obstarávaní novej techniky domáce výrobné kapacity. "Dokážeme tak vytvoriť stovky nových pracovných miest po celom Slovensku," uviedol Straka. Slovenská delostrelecká technika, zbraňové systémy, munícia či informačné a komunikačné systémy sú podľa neho spoľahlivo využívané v armádach mnohých krajín sveta. "Bolo by krátkozraké nakupovať takúto techniku pre potreby domácich ozbrojených síl komplikovane a draho od zahraničných dodávateľov, keď je k dispozícii z domácich zdrojov," dodal Straka. Logickým zdôvodnením nie je podľa neho len zachovanie výroby a zamestnanosti, ale aj fakt, že vložené finančné prostriedky zostanú doma a vrátia sa aj v podobe rastu investícií, spotreby a daňových príjmov štátu. Významným efektom takýchto dodávok je aj udržiavanie strategických domácich výrobných kapacít pre krízové situácie. Ministerstvo obrany SR chce v nasledujúcich rokoch nakúpiť spolu 81 bojových obrnených vozidiel na podvozku 8x8 a 404 bojových obrnených vozidiel, respektíve viacúčelových taktických vozidiel na podvozku 4x4. Vyplýva to z projektu ministerstva obrany, ktorý už odobrila vláda s tým, že sa majú využiť aj kapacity slovenského obranného priemyslu. Rezort odhaduje náklady na projekt Bojové obrnené vozidlo 8x8 na približne 417 miliónov eur a na projekt Bojové obrnené vozidlo 4x4 a Viacúčelové taktické vozidlo 4x4 na približne 782,7 milióna eur. Celkovo by tak na tieto projekty malo ísť takmer 1,2 miliardy eur. Do tejto sumy sú zarátané aj náklady na logistickú podporu, muníciu a infraštruktúru.


Ceny bývania v polovici roka rástli pomalšie, ukazujú údaje národnej banky

Ponuka cenovo dostupných bytov je stále obmedzená.

BRATISLAVA. V druhom štvrťroku pokračovalo podľa Národnej banky Slovenska mierne ochladzovanie slovenského trhu s bývaním. Podiel na tom má pravdepodobne aj pôsobenie súboru opatrení centrálnej banky proti nadmernému zadlžovaniu sa domácností. Na medziročnej báze sa rast priemernej ceny bývania spomalil o viac ako percentuálny bod na 6,4 percenta. Priemerná cena bývania tak dosiahla ku koncu druhého štvrťroka 1 556 eur za meter štvorcový. Trh s bývaním je na Slovensku podľa národnej banky aj napriek určitým signálom o jeho miernom ochladení v polovici roka stále pomerne aktívny. V nasledujúcich štvrťrokoch možno očakávať pretrvávanie dopytu po bývaní, ktorý sa nebude dariť naplno uspokojiť hlavne pre obmedzenú ponuku cenovo dostupných bytov. Preto aj v nasledujúcich štvrťrokoch možno podľa Národnej banky Slovenska očakávať ďalší rast priemernej ceny bývania.Priemerná cena bytov sa v druhom štvrťroku medziročne zvýšila o 7,6 percenta na 1 849 eur za meter štvorcový. Znamená to podľa národnej banky spomalenie tempa rastu z úrovne 9,1 percenta. Priemerná cena domov vzrástla na 1 205 eur za meter štvorcový. To predstavuje spomalenie medziročného tempa rastu zo 4,6 na 3,5 percenta. Na medziročnej báze najviac vzrástla priemerná cena bývania v Trenčianskom kraji, a to o vyše 24 percent. Najmenej to bolo v Bratislavskom kraji o 4,6 percenta. V Košickom kraji sa v polovici tohto roka prehĺbil medziročný pokles priemernej ceny bývania o štyri percentuálne body na mínus 5,8 percenta.Celková dostupnosť bývania sa v druhom štvrťroku vzhľadom na doterajšiu históriu mierne zlepšila v polovici slovenských krajov. Zastavilo sa podľa centrálnej banky dosť dynamické zhoršovanie dostupnosti bývania z predchádzajúcich štvrťrokov v Nitrianskom kraji, ale stále je tam dostupnosť bývania vo väzbe na doterajšiu históriu v rámci slovenských krajov najhoršia.


Dôchodca sa priznal, že v nemeckom Salzgitteri postrelil 12-ročné dievča

SALZGITTER. Šesťdesiatosemročný muž v nemeckom meste Salzgitter sa priznal k tomu, že počas silvestrovskej noci strieľal po 12-ročnom dievčati, ktoré zasiahol. Uviedla to v utorok agentúra DPA. Podľa informácií prokuratúry v Braunschweigu muž pochádzajúci z Turecka vlastnil zbraň bez povolenia. "V súčasnosti neexistujú žiadne indície o konfliktoch alebo sporoch medzi zainteresovanými," oznámila prokuratúra. Zbraň a nábojnice, ktoré sa našli na mieste činu, zaistili. Muž mal vystreliť celkovo 21-krát. Bližšie informácie k prípadu neboli bezprostredne známe. Dievča sa v čase streľby nachádzalo na chodníku pred domom rodičov, keď ju guľka zasiahla do hornej časti tela. Po incidente sa podrobilo operácii. Podľa denníka Bild otec postreleného dievčaťa uviedol, že jeho dcéra už je mimo nebezpečenstva.


Na kalifornskej diaľnici pristálo jednomotorové lietadlo

SAN JOSÉ. V kalifornskom Santa Clara County pristálo na diaľnici jednomotorové lietadlo Piper PA-46. Hovorca Federálnej správy letectva Ian Gregor uviedol, že pilot nahlásil problém s motorom a následne pristál na trávnatej ploche oddeľujúcej jazdné pruhy, pričom stroj neutrpel žiadne poškodenie. Pilot bol na palube sám a nič sa mu nestalo. Prípad si nevyžiadal žiadne zranenia ani na zemi, informuje správa diaľnic.


Pobrežie Čile zasiahlo zemetrasenie s magnitúdom 6,8

SANTIAGO. Zemetrasenie s magnitúdou 6,8 zasiahlo v nedeľu pobrežie Čile. Triasli sa aj budovy v hlavnom meste Santiago, zranených ani škody na majetku úrady bezprostredne nehlásili. Informovala o tom agentúra AP. Geologická služba USA (USGS) uviedla, že zemetrasenie sa začalo o 10.57 miestneho času a jeho epicentrum sa nachádzalo 66 kilometrov juhozápadne od mesta Constitución a približne 360 kilometrov južne od Santiaga. Hypocentrum zemetrasenia bolo 16,5 kilometra pod povrchom.


Zasadnutie hongkongského parlamentu opäť narúšali opoziční poslanci

Zo zasadnutia vykázali najmenej šiestich opozičných poslancov.

HONGKONG. Zasadnutie hongkonského parlamentu bolo vo štvrtok opakovane prerušované pre protesty zástupcov opozície. Stalo sa tak deň po tom, ako bola správkyňa Hongkongu Carrie Lamová prinútená ukončiť svoj výročný prejav o stave krajiny a nakoniec ho zverejnila len prostredníctvom videolinku na internete. Informovali o tom svetové agentúry. Predseda parlamentu Andrew Leung musel zasadnutie prerušiť dvakrát, ako napísala DPA. Z miestnosti boli ochrankármi vykázaní najmenej šiesti opoziční poslanci. Tí na adresu Lamovej vykrikovali, že nie je schopná vládnuť Hongkongu, a mávali transparentmi s fotografiami, na ktorých má krvavé ruky. V noci na štvrtok totiž došlo k útoku na Jimmyho Shama, vodcu už takmer päť mesiacov trvajúcich prodemokratických protestov. Skupina útočníkov ozbrojených kladivami a nožmi mu spôsobila zranenie hlavy. Sham bol prevezený do nemocnice a medzičasom je už v stabilizovanom stave. Útok na lídra protivládnych protestov odsúdila ľudskoprávna organizácia Amnesty International, ktorá predstaviteľov Hongkongu vyzvala, aby tento "hrozný" čin vyšetrili. Masové protesty v Hongkongu sa začali 9. júna. Demonštranti pôvodne žiadali správkyňu Carrie Lamovú, aby jej vláda stiahla sporný zákon, ktorý by umožňoval vydávanie osôb podozrivých zo spáchania trestných činov do pevninskej Číny. Stiahnutie tohto zákona oznámila Lamová 4. septembra. Demonštrantom to však nestačí a medzičasom požadujú aj Lamovej odstúpenie, nezávislé vyšetrovanie neprimeraného násilia zo strany polície, prepustenie zatknutých osôb, zrušenie obvinenia zo "vzbury", ako aj politické reformy a skutočne slobodné voľby.


Schôdzka prezidentov USA a Číny by sa mohla konať koncom marca

Na nej by mali doladiť kľúčové aspekty obchodnej dohody.

WASHINGTON. Schôdzka amerického prezidenta Donalda Trumpa a čínskeho prezidenta Si Ťin-pchinga, na ktorej by mali doladiť kľúčové aspekty obchodnej dohody, sa pravdepodobne uskutoční koncom marca. Uviedol to v závere tohto týždňa Trumpov hlavný ekonomický poradca Larry Kudlow. V rozhovore pre televíznu stanicu Fox Business Network Kudlow povedal, že prezidenti by na schôdzke, ktorá sa uskutoční v Trumpovom luxusnom sídle Mar-a-Lago na Floride, mohli podpísať už konečnú dohodu. Podľa Kudlowa sa podarilo dosiahnuť výrazný pokrok v rokovaniach medzi americkými a čínskymi predstaviteľmi, na čo Trump reagoval odkladom zvýšenia dovozných ciel na vysoký objem čínskeho tovaru. "Vo vzťahoch Číny a USA ide prakticky o revolúciu," povedal Kudlow, pričom dodal, že dohoda bude zahrnovať aj sankčné opatrenia v prípade neplnenia jednotlivých bodov. "Ak Čína dohodu poruší, USA pristúpia k zvýšeniu dovozných ciel," dodal.


Stranu Dobrá voľba do volieb povedie Drucker

Na ustanovujúci snem strany Dobrá voľba prijal pozvanie aj Marek Maďarič.

BRATISLAVA. Predsedom novovzniknutej mimoparlamentnej strany Dobrá voľba bude exminister zdravotníctva a vnútra Tomáš Drucker. Rozhodlo sa o tom na sobotňajšom ustanovujúcom sneme strany v Trnave. Zároveň boli zvolení podpredsedovia Dobrej voľby, ktorými budú rektorka Akadémie Policajného zboru Lucia Kurilovská, dlhoročný starosta obce Štrba a bývalý predseda Združenia miest a obcí Slovenska (ZMOS) Michal Sýkora, nezaradená poslankyňa parlamentu Katarína Cséfalvayová, manažér Radomír Šalitroš a starosta obce Dvory nad Žitavou Branislav Becík. Za ďalších členov predsedníctva strany ustanovujúci snem schválil bývalú novinárku Annu Ghannamovú, ktorá v súčasnosti pôsobí v sociálnej oblasti, vysokoškolskú pedagogičku a sociálnu pracovníčku Andreu Gállovú, nezaradeného poslanca parlamentu Martina Fedora, starostu bratislavskej mestskej časti Nové Mesto Rudolfa Kusého, bývalého šéfa Všeobecnej zdravotnej poisťovne Miroslava Kočana a Zuzanu Dolinkovú zo Zväzu ambulantných poskytovateľov. "Som presvedčený, že toto sú ľudia, ktorí dokážu ponúknuť Slovensku v jednotlivých oblastiach pragmatické, rozumné a dôveryhodné riešenia. Tento tím, ktorý je istou špičkou predstaviteľov Dobrej voľby, bude dobrým prezentovaním aj v parlamentných voľbách 2020," vyhlásil po sneme Drucker. Oznámil, že budú v najbližších mesiacoch ponúkať ľuďom návrhy riešení problémov a do 1. decembra predstavia kandidátku do budúcoročných parlamentných volieb. Prioritami strany majú byť témy silnej prorodinnej politiky, spravodlivé zdravotníctvo pre všetkých, dôstojná starostlivosť o seniorov a zraniteľných občanov či fungujúci a poctivý štát. Na novinársku otázku, či predseda Dobrej voľby vie deklarovať, že za stranou nestoja a nefinancujú ju oligarchovia, Drucker odpovedal, že "na rozdiel od iných strán vieme garantovať a preukázať transparentné zdroje financovania prostredníctvom pôžičiek členov strany". V septembri Drucker podotkol, že pôžičky a úvery členov strany budú vrátené, keď prekročí strana zvoliteľnosť do parlamentu. Volebnú kampaň odhaduje na 700.000 eur. On sám chce do strany investovať desiatky tisíc eur. Financovanie má byť zverejnené aj na transparentnom účte. Na sobotňajší ustanovujúci snem strany v Trnave prijal pozvanie aj bývalý minister kultúry a v súčasnosti nezaradený poslanec Národnej rady SR Marek Maďarič, ktorý vystúpil s prejavom o stave spoločnosti a stave sociálnej demokracie na Slovensku


Európska politika by mala podľa Sobotku viesť k zbližovaniu životných úrovní

Premiéri Vyšehradskej štvorky rokovali s Emmanuelom Macronom aj o otázkach trhu práce.

BRUSEL. Premiéri krajín Vyšehradskej štvorky (V4) vystupovali jednotne počas prvého stretnutia s francúzskym prezidentom Emmanuelom Macronom, ktoré sa uskutočnilo v piatok dopoludnia v rámci summitu EÚ v Bruseli. Pre TASR to uviedol český premiér Bohuslav Sobotka. Český premiér po skončení rokovaní vo formáte Francúzsko + V4 pred novinármi povedal, že boli prerokované všetky témy, ktorými v súčasnosti EÚ žije - aj tie sporné medzi našimi krajinami, aj tie, kde máme na vec spoločný pohľad. Spresnil, že najspornejšou z pohľadu Stredoeurópanov bola otázka, ako prekonať veľké rozdiely v životnej úrovni medzi východom a západom Európy, medzi staršími a novšími členskými štátmi únie. "Cieľom európskej politiky by malo byť to, aby sme využili všetky možnosti európskej spolupráce a spoločný trh na konvergenciu, čiže na zbližovanie životných úrovní," odkázal Sobotka. Zdôraznil, že štvorica premiérov sa rozprávala s Macronom aj o situácii na trhu práce, najmä o kontroverznej smernici EÚ o vyslaných pracovníkoch, ktorá názorovo rozdeľuje členské štáty a momentálne uviazla na "mŕtvom bode". Sobotka pritom považuje za neprijateľné, aby sa Francúzsko na jednotnom európskom trhu pokúšalo obmedzovať prístup pracovníkov zo strednej Európy na francúzsky trh práce. Povedal to v súvislosti o problematikou vyslaných pracovníkov, v čom sa názory Francúzska a V4 rozchádzajú. "Dohodli sme sa na tom, že experti z Francúzska a V4 budú o tom rokovať, aby sme sa pokúsili dostať z patovej situácie," vysvetlil Sobotka. Dodal, že k týmto debatám budú v nasledujúcich mesiacoch prizvaní aj experti z krajín Beneluxu a spoločne s odborníkmi z Francúzska a krajín V4 budú hľadať kompromis, aby smernica o vyslaných pracovníkoch bola prijateľná pre čo najväčší počet členských krajín. Sobotka upozornil, že prácu expertov v tejto oblasti zhodnotí na jeseň ďalší summit vo formáte Francúzsko + V4. "Priblížili sme si navzájom naše stanoviská, hoci je pravda, že piatková schôdza neprekonala všetky rozdiely, napríklad ten ohľadom migračnej politiky EÚ," uviedol v závere český premiér. Sobotka priznal, že na schôdzke premiérov V4 s Macronom bola reč aj o jeho kritickom vyjadrení. Stredoeurópskym štátom odkázal, že EÚ nie je supermarket a je neprijateľné, aby prijímali peniaze z európskych fondov, ale neplnili európske pravidlá a princípy. "My sme sa dohodli, že spolu budeme intenzívnejšie hovoriť, to je výsledkom tejto schôdzky, nie konfrontácia," zhrnul stretnutie český premiér. Tvrdšie sa vyjadril poľský minister pre európske záležitosti Konrad Szymanski. "Vyjadrovanie sa týmto spôsobom neslúži k budovaniu vzájomnej dôvery. Myslim si, že to zaznelo veľmi jasne a jednoznačne. Počítame s tým, že prezident Macron si uvedomí nevhodnosť niektorých formulácií, ktoré zazneli," povedal poľský minister. Podľa jeho slov premiéri V4 vyjadrili očakávanie, že "ďalšia komunikácia bude založená na vzájomnej úcte a rešpekte". Jednotný postoj V4 počas stretnutia s Macronom potvrdil aj český premiér.


Banské nešťastie v Poľsku má napokon 5 obetí

V Poľsku v dôsledku banských nešťastí vlani celkovo zahynulo 15 ľudí.

VARŠAVA. Záchranári objavili telo posledného baníka, ktorý bol nezvestný po závale spôsobenom 5. mája zemetrasením v uhoľnej bani Zofióvka v meste Jastrzębie-Zdrój. Počet obetí nešťastia tak stúpol na päť. Informovala o tom v stredu agentúra Reuters s odvolaním sa na uhoľnú spoločnosť JSW. Po zemetrasení s magnitúdou najmenej 3,4, ktoré zasiahlo spomínanú baňu, zostalo v hĺbke 900 metrov uväznených sedem baníkov. Dvoch z nich sa podarilo minulý týždeň zachrániť, zvyšných našli mŕtvych. Do záchranných prác sa zapojilo zhruba 1000 ľudí. Prácu záchranárov spočiatku sťažovala vysoká koncentrácia metánu v podzemí. V čase zemetrasenia bolo v bani až okolo 250 ľudí. Siedmi baníci, ktorí zostali po otrasoch v podzemí uväznení, patrili k tímu, ktorý mal v bani vyhĺbiť nový tunel. Zemetrasenie bolo najsilnejšie, aké v bani Zofióvka dovtedy zaznamenali. V Poľsku pracuje baníctve okolo 83.000 ľudí. Vlani tam v dôsledku banských nešťastí zahynulo 15 ľudí.


Test DNA odhalil páchateľa vraždy holandského chlapca spred 20 rokov

Jos Brech sa nechcel podrobiť analýze, už vlani na jeseň odcestoval do zahraničia.

MAASTICHT. Po viac ako dvoch desaťročiach sa holandským kriminalistom, zdá sa, podarilo identifikovať páchateľa vraždy 11-ročného Nickyho Verstappena. Ten zmizol bez stopy 10. augusta 1998 zo stanového tábora v holandsko-nemeckom pohraničí a ktorého mŕtve telo sa ešte v ten istý večer našlo v obci Brunssun v holandskom správnom obvode Limburg. Kauzu sa napriek enormnému úsiliu kriminalistov odvtedy nedarilo rozlúsknuť a tak sa napokon holandskí vyšetrovatelia začiatkom tohto roka rozhodli pre posledný zúfalý pokus a vyzvali viac ako 21 000 mužov z pohraničia na dobrovoľný test DNA. Medzičasom z vraždy školáka dôvodne podozrivý Jos Brech síce patril k obyvateľom pohraničia, avšak napriek tomu sa testu ani po opakovaných výzvach nepodrobil. Už vlani na jeseň odcestoval do zahraničia a tak jeho absencia ešte z neho neurobila podozrivého. Stalo sa tak až po tom, čo sa prerušil jeho kontakt s príbuznými, ktorí v apríli ohlásili polícii, že je nezvestný, a predložili policajtom v rámci vyšetrovania aj viacero jeho osobných vecí. V júni porovnanie DNA ukázalo absolútnu zhodu so stopami na tele obete. Po Josovi Brechovi, ako ďalej potvrdili v stredu v Maastrichte, vyhlásili medzičasom celoeurópske pátranie. O mieste jeho pobytu niet informácií, avšak vyšetrovatelia vedia, že je to špecialista na pobyt pod holým nebom a osobitne v horách, odkiaľ pochádza aj posledná jeho stopa z Francúzska. Informácie prinieslo internetové vydanie denníka Bild. Hľadaný meria 180 centimetrov, má hnedé, vlnité vlasy a veľké uši. Holandská polícia očakáva pomoc verejnosti aj zo zahraničia na telefónnom čísle 0031 79 345 9876.


V mozgu pôsobí upratovacia čata. Pracuje iba počas spánku

BRATISLAVA. V mozgu sa počas spánku odohráva množstvo dôležitých procesov. Ukladajú sa v ňom nové poznatky či spomienky a medzi iným dochádza aj k odpratávaniu odpadových látok. Nový výskum v časopise Nature Neuroscience naznačuje, že spánok plní dôležitú úlohu aj pri fungovaní významných imunitných buniek. Mikroglie, ktoré pomáhajú prestavovať spojenia medzi nervovými bunkami, bojujú s infekciami centrálnej nervovej sústavy a opravujú poškodené časti mozgu, sú totiž aktívne najmä počas spánku. „Tento výskum ukazuje, že signály v našom mozgu, ktoré upravujú stav spánku a bdelosti, pôsobia tiež ako spínač, ktorý vypína a zapína imunitný systém,“ vysvetľuje v tlačovej správe Univerzity v Rorchesteri neurovedkyňa Ania Majewska. Špeciálne imunitné bunky sú pre mozog a miechu prvou obrannou líniou. Hliadkujú v centrálnej nervovej sústave a zakročia vždy, keď je potrebné potlačiť infekciu, alebo pohltiť zvyšky mŕtvych buniek. Majewskej tím dokázal aj to, že mikroglie zohrávajú dôležitú úlohu v plasticite mozgu. V rámci tohto nepretržitého procesu sa vytvárajú medzi neurónmi komplexné prepojenia a siete, ktoré podporujú učenie, pamäť, kognitívne schopnosti a motoriku. Vedcom sa podarilo ukázať, ako mikroglie interagujú so synapsiami - spojnicami, v ktorých sa axóny jedného neurónu spájajú a komunikujú so svojimi susedmi. Imunitné bunky udržiavajú synapsie funkčné a v dobrej kondícii a odstraňujú nepotrebné staré spojenia. Najnovšie pokusy ukázali, že činnosť týchto imunitných buniek upravuje neurotransmiter, ktorý v centrálnom nervovom systéme signalizuje vzrušenie a stres. V jeho prítomnosti imunitné bunky hybernujú a prestávajú plniť svoje zvyčajné funkcie. Hladiny chemikálie, ktorá vedie k pocitom nabudenia a zvýšeniu pozornosti, v mozgu kolíše. Počas spánku sa objavuje iba v minimálnom množstve. Imunitné bunky tak v spiacom tele môžu nerušene pracovať. Objav, ktorý sa uskutočnil na myšiach, by mohol ovplyvňovať nie len mozgovú plasticitu, ale aj ochorenia, ktoré vznikajú následkom nesprávne udržiavaných sietí v mozgu, napríklad poruchy autistického spektra, schizofrénia a demencia. Hlbšie pochopenie mechanizmov, ktoré podporujú činnosť mikroglií, by zároveň mohlo napomôcť pri oprave poškodení mozgu v dôsledku mŕtvice alebo zranenia. DOI: 10.1038/s41593-019-0514-0


Eurokomisia zverejnila scenáre pre európsku obrannú spoluprácu

BRUSEL. Verejnú diskusiu a budúcnosti európskej obrany otvorila v stredu Európska komisia (EK). Zverejnila tri scenáre možného vývoja obrannej spolupráce v EÚ nerátajúc so Spojeným kráľovstvom, ktoré zo spoločenstva odchádza. V prípade scenára "bezpečnostná a obranná spolupráca" by členské štáty stále rozhodovali o potrebe bezpečnostnej a obrannej spolupráce na dobrovoľnej a individuálnej báze a EÚ by ich úsilie dopĺňala. Spolupráca v oblasti obrany by sa posilnila, ale účasť EÚ v najnáročnejších operáciách by zostala obmedzená. Spolupráca EÚ a NATO by si zachovala dnešný formát a štruktúru. Pri scenári "zdieľaná bezpečnosť a obrana" by členské štáty zdieľali určité finančné a operačné prostriedky na zvýšenie solidarity v oblasti obrany. Únia by bola aktívnejšia pri ochrane Európy na svojom území i za jej hranicami. Zohrávala by významnejšiu úlohu v oblastiach ako kybernetická ochrana, ochrana hraníc či boj proti terorizmu. Posilnila by aj spoluprácu s NATO. Najambicióznejší scenár "spoločná bezpečnosť a obrana" predpokladá postupné smerovanie k spoločnej obrane na základe článku 42 Zmluvy o EÚ. Podľa tohto scenára by sa obrana Európy stala spoločnou zodpovednosťou EÚ a NATO. Únia by bola schopná realizovať náročné bezpečnostné a obranné operácie vyžadujúce vyšší stupeň integrácie obranných síl členských štátov. Podporovala by programy spoločnej obrany a zriadila by osobitnú Európsku agentúru na výskum v oblasti obrany. EK v písomnom vyhlásení uviedla, že uvedené tri scenáre sa navzájom nevylučujú. Rozhodnutie, ako ďalej postupovať pri obrannej spolupráci, necháva na členské štáty. O scenároch bude predseda EK Jean-Claude Juncker hovoriť na obrannej a bezpečnostnej konferencii v piatok v Prahe. Zúčastní sa na nej aj šéfka diplomacie EÚ Federica Mogheriniová, zástupkyňa generálneho tajomníka NATO Rose Gottemoellerová a český premiér Bohuslav Sobotka.


Sloboda tlače sa po vražde Kuciaka zhoršila, Slovensko sa prepadlo o desať priečok

Na Slovensku stále hrozí novinárom podľa Trestného zákona až osemročné väzenie za poškodzovanie mena a ohováranie.

BERLÍN. Sloboda tlače sa vlani zhoršila na celom svete, nenávistná klíma voči novinárom je predovšetkým v Európe a Spojených štátoch. Vyplýva to z každoročnej správy medzinárodnej mimovládnej organizácie Reportéri bez hraníc. Medzi 180 sledovanými štátmi sveta si pozíciu krajiny s najslobodnejšími podmienkami pre prácu novinárov udržalo Nórsko. Štyridsaťdva percent krajín si však v aktuálnom rebríčku v porovnaní s predchádzajúcim rokom pohoršilo. Slovensko sa v rebríčku po vražde novinára Jána Kuciaka a jeho snúbenice Martiny Kušnírovej prepadlo o desať priečok na 27. miesto. Pohoršilo si aj Česko – oproti vlaňajšku sa prepadlo o jedenásť miest na 34. pozíciu. Najväčšiu slobodu poskytuje médiám Nórsko, nasledované Švédskom, Holandskom a Fínskom. Na opačnom konci rebríčka sú Severná Kórea, Eritrea a Turkménsko. V hodnotení Slovenska pripomínajú predovšetkým februárovú vraždu investigatívneho novinára Jána Kuciaka a jeho partnerky a následnú politickú krízu v krajine, ktorá viedla k demisii premiéra Roberta Fica. Kuciak pracoval pre portál Aktuality.sk na článku o údajnom napojení talianskej mafie na predstaviteľov strany Smer-SD ako aj o údajnom zneužívaní európskych fondov. Expremiér a ďalší slovenskí politici podľa Reportérov bez hraníc často nevyberavo slovne útočili na médiá. Na Slovensku podľa Reportérov bez hraníc neexistuje solídna inštitúcia, ktorá by novinárov chránila a žurnalisti sú tak terčom zastrašovania, je na nich vyvíjaný tlak. Po vražde Kuciaka sa preto znovu objavila otázka týkajúca sa ich bezpečnosti. "Kuciakova vražda opäť priniesla na svetlo otázky o nevysvetlenom zmiznutí dvoch novinárov v roku 2008 a 2015 a vyvolala debatu o bezpečnosti novinárov,“ píše sa v komentári. Reportéri bez hraníc si ďalej všímajú aj to, že v posledných rokoch prešli slovenské médiá, ktoré v minulosti vlastnili medzinárodné mediálne spoločnosti, do rúk miestnych oligarchov, ktorých hlavný obchodný záujem leží mimo žurnalistiky. Na záver komentár upozorňuje, že na Slovensku stále hrozí novinárom podľa Trestného zákona až osemročné väzenie za poškodzovanie mena a ohováranie. „Ako bývalá novinárka a súčasná ministerka kultúry sa vždy budem zasadzovať o to, aby novinári mali slobodu slova aj tlače. Každá takáto tragická udalosť sa určite podpíše pod prepad Slovenskej republiky. Je to o desať miest a napriek tomu sme stále v rámci krajín V4 najlepší,“ povedala novinárom na margo rebríčka počas dnešného rokovania vlády ministerka kultúry Ľubica Laššáková (Smer-SD). Podľa nej by novinári mohli posilniť Slovenský syndikát novinárov či si založiť inú inštitúciu na ochranu novinárov. Ak ju k tejto téme novinári oslovia, je ochotná im podať pomocnú ruku. Reportéri bez hraníc sa v svojom komentári k Slovensku dotkli aj situácie v RTVS. „Verejnoprávna televízia a rozhlas RTVS, ktorý sa v posledných rokoch stal symbolom novinárskej integrity, je taktiež v ohrození. Generálny riaditeľ zrušil jediný investigatívny televízny program (Reportéri, pozn. redakcie) po tom, čo priniesol kritiku jednej zo strán vládnej koalície, na ktorú je napojený,“ píšu Reportéri bez hraníc. Laššáková povedala, že s generálnym riaditeľom RTVS Jaroslavom Rezníkom „komunikuje pravidelne“. Na otázku, čo si myslí o situácii vo verejnoprávnom RTVS a či považuje za normálne, že ľudia z RTVS odchádzajú, musia odchádzať a ďalší sú hľadaní na inzeráty Laššáková povedala, že novinári z RTVS v otvorenom liste kritizujúcom situáciu v spravodajstve a publicistike „sami povedali, že oni vlastne pracujú slobodne, iba v nepriateľskej atmosfére a tú atmosféru si možno tak čiastočne vytvárajú sami“. Na otázku, odkiaľ ministerka vie, že si nepriateľskú atmosféru čiastočne vytvárajú aj sami, Ľubica Laššáková dodala, že „oni to sami povedali, že pracujú síce slobodne, ale v nepriateľskej atmosfére. Asi to takto pociťujú“. "Neviete si predstaviť šéfa demokratického štátu, ako máva zbraňou pred novinármi? Presne to urobil prezident Českej republiky Miloš Zeman, keď uprostred tlačovej konferencie v októbri 2017 vytiahol maketu kalašnikova s nápisom 'na novinárov'," píšu Reportéri bez hraníc v hodnotení Česka s odkazom na udalosť, ktorá sa stala počas Zemanovej návštevy Plzeňského kraja. Správa tiež pripomína nelichotivé výroky hlavy štátu na adresu žurnalistov. Ako ďalší zdroj obáv v prípade Česka označuje dokument pokusy obnoviť trestný čin hanobenia prezidenta republiky. Reportéri bez hraníc tiež upozornili, že v Česku koncentrácia vlastníctva médií "dosiahla kritickú hranicu". "Noví oligarchovia od roku 2008 využili svoje bohatstvo k nákupu novín, aby upevnili svoju moc v krajine. Jeden z nich, premiér Andrej Babiš, stojí na čele dvoch najvplyvnejších denníkov v krajine," uvádza správa. Okrem Česka, Slovenska a Srbska si v Európe tiež výrazne pohoršila Malta, ktorá zo všetkých krajín zaznamenala najstrmší prepad, o 18 priečok na 65. pozíciu. Reportéri bez hraníc zdôraznili, že vlaňajšia vražda maltskej novinárky a blogerka Daphne Caruanovej Galiziovej vrhá temné svetlo na stav slobody tlače na starom kontinente. Naopak najväčší pozitívny posun - o 21 priečok na 122. miesto - zaznamenala africká Gambia, kde po konci diktatúry v roku 2016 médiá zažívajú výrazný rozmach. Sú tam zakladané súkromné rozhlasové stanice a tlačené médiá sa už vraj neboja kritizovať politikov. Štvanie proti médiám ako štátny program podľa správy už nie je výsadou len režimov, ako sú Turecko alebo Egypt. Tiež stále viac demokraticky zvolených šéfov štátov a vlád - napríklad v Maďarsku a Poľsku - zaobchádzajú s kritickými médiami ako s nepriateľmi, upozorňujú Reportéri bez hraníc. Aj v tak rozdielnych štátoch, ako sú USA, India a Filipíny, urážajú vysoko postavení politici kritických novinárov. Spojené štáty si tak po prvom roku vládnutia prezidenta Donalda Trumpa pohoršili o dve miesta na 45. priečku. Prvý rok mandátu prezidenta Trumpa definitívne potvrdil úpadok práv novinárov v USA, konštatuje správa. Pripomína Trumpove verbálne útoky na novinárov, snahy obmedziť niektorým médiám prístup do Bieleho domu a to, že kritické správy voči nemu označuje hlava Spojených štátov systematicky za "falošné" (fake news). Rusko v rebríčku zostalo na 148. mieste. V krajine sa podľa Reportérov bez hraníc od návratu prezidenta Vladimira Putina do Kremľa v roku 2012 konštantne zvyšuje tlak na novinárov. "Kto slovne napáda nepohodlné novinárky a novinárov a paušálne spochybňuje vierohodnosť médií, ten vedome ničí základy demokratickej spoločnosti," povedala hovorkyňa Reportérov bez hraníc Katja Glogerová. Podnecovanie nenávisti a pohŕdania je podľa nej vzhľadom na vzostup populistických síl hra s ohňom. Reportéri bez hraníc sa snažia vyjadriť stupeň slobody, ktorej sa tešia novinári, blogeri a médiá v 180 štátoch sveta. Základom takéhoto zisťovania je dotazník, ktorý predkladajú novinárom, vedcom, právnikom a ochrancom ľudských práv vo svete.


Počet nezamestnaných v Nemecku sa znížil

Pokles počtu ľudí bez práce bol výraznejší, ako očakávali ekonómovia.

BERLÍN. Počet nezamestnaných v Nemecku sa vo februári znížil o 14 tis. a sezónne upravená miera nezamestnanosti zostala na úrovni 5,9 percenta. Informoval o tom v stredu nemecký spolkový úrad práce. Pokles počtu ľudí bez práce bol výraznejší, ako sa očakávalo. Ekonómovia totiž prognózovali, že počet nezamestnaných Nemcov sa zmenší o 10 tisíc.Neupravená februárová miera nezamestnanosti v krajine sa tiež nezmenila a zostala na úrovni 6,3 percenta. Situácia na trhu práce v Nemecku tak bola vo februári naďalej veľmi dobrá, keďže nezamestnanosť je najnižšia od znovuzjednotenia krajiny v roku 1990. "Trh práce sa naďalej vyvíja pozitívne," konštatoval Frank-Jürgen Weise, šéf nemeckého úradu práce. Celkovo bolo v krajine vo februári 2,76 mil. registrovaných nezamestnaných, čo bol oproti rovnakému mesiacu minulého roka pokles o 149 tisíc.


Americké médiá kritizovali Trumpa za schôdzku s egyptským prezidentom

Od prevratu v Egypte ho Biely dom ignoroval, Trump Sísímu opäť otvoril dvere.

WASHINGTON. Niektoré média v Spojených štátoch amerických sa opäť poriadne "obuli" do amerického prezidenta Donalda Trumpa, tentoraz za stretnutie s egyptským prezidentom Abdalom Fattáhom Sísím. Podľa renomovaného denníka Washington Post sa v pondelok odohrala vo Washingtone nepekná scéna: "Ľúbostná schôdzka v Bielom dome medzi prezidentom Trumpom a Abdalom Fattáhom Sísím, najrepresívnejším diktátorom v modernej histórii Egypta". Noviny pripomínajú, že prezident Obama nedovolil Sísímu ani vkročiť do Washingtonu, pretože "zinscenoval krvavý prevrat proti demokraticky zvolenej vláde". Denník ďalej píše o desaťtisícoch politických väzňov, o miznutí a vraždení oponentov a väznení novinárov v súčasnom Egypte. "Nič z toho Trumpovi neprekáža. Sísího nazval pre jeho údajnú podporu boja proti islamskému štátu 'fantastickým chlapíkom'. Nič to, že Egypt prehráva boj proti džihádistom na svojom vlastnom Sinajskom polostrove," napísal Washington Post. Podobne sa vyjadril aj denník Los Angeles Times: "Egyptskému autoritárskemu prezidentovi sa dostalo vrúcneho privítania v Bielom dome". Noviny ďalej napísali, že Egypt je jeden najdôležitejších, no zároveň najkontroverznejších arabských spojencov USA. "Odkedy sa pred takmer štyrmi rokmi vojensky uchopil moci, mal egyptský prezident Abdal Fattáh Sísí zákaz vstupu do Bieleho domu. Ale prezident Trump dal v pondelok jasne najavo, že obdobie ignorovania je za nami. Stretol sa so Sísím a tomuto autokratickému vládcovi sľúbil neobmedzenú podporu," napísal ďalší renomovaný denník New York Times (NYT). Podľa NYT dosatl egyptský líder presne to, po čom dlho túžil. Na najprominentnejšom svetovom pódiu mu americký prezident "štedro rozdával pochvaly" a legitimizoval tak jeho funkciu a činnosť, uviedol NYT. Za kontroverzného označila egyptského prezidenta aj televízna stanica ABC. Ostatné hlavné americké médiá boli v kritike umiernenejšie, no všetky spomenuli problematiku ľudských práv v Egypte a potrebu toho, aby Trump v tejto veci konal.


Desať správ, ktoré tento týždeň oslovili medzinárodnú komunitu na najväčšom spravodajskom webe o Slovensku v angličtine.

1. Američan so slovenskými koreňmi si spomína na január 1993. Čakali sme od samostatného štátu priveľa? In 1993, did Slovaks overestimate the change to come?  2. Slovensko je aj východ. Na príklade Rožňavy sme ukázali, že regióny by nemuseli zaostávať. Regional gap remains deep: The case of Rožňava  3. Robert Kaliňák účes nezmení ani v novom roku. Zahraničný novinár ponúka svoje predpovede pre rok 2018: Trump will face impeachment before the year's end  4. Čísla, ktoré vysvetľujú, prečo je Slovensko automobilovou veľmocou: Automotive industry keeps growing  5. Už nie sme v tieni Viedne a Budapešti. Ako podľa britského denníka zmenilo posledných 25 rokov Bratislavu? The Guardian calls Bratislava “a pulsing and charming city”  6. Viete, ktoré správy o Slovensku v angličtine zaujali minulý rok čitateľov najviac? Toto sa oplatí vidieť: Top stories of 2017  7. Bratislava má ďalšie letecké spojenie s Londýnom. Kde budú lietadlá pristávať tentoraz? Bratislava to get another flight connection to London  8. Narodila sa u nás, no slávu získala v Maďarsku. Poznáte najlepšiu európsku herečku? The best European actress comes from Slovakia  9. Cudzinci sa môžu učiť po slovensky aj zadarmo: IOM launches free Slovak language courses for foreigners  10. Netradičná dovolenka? Takýto digitálny detox sa dá zažiť na Slovensku: Do you know where to enjoy an offline holiday in Slovakia? Až 60 percent všetkých čitateľov prichádza na portál anglických novín The Slovak Spectator zo zahraničia, prevažne z USA, Veľkej Británie, Nemecka. Len 22,5 percent všetkých návštevníkov má vo svojom počítači ako komunikačný jazyk nastavenú slovenčinu. Portál je súčasťou spravodajského webu sme.sk.


PÍŠE ZUZANA KEPPLOVÁ - FÓRUMČo je teda tragédiou strednej Európy

Keď visegrádski politici ladia s Milanom Kunderom.

Fascinujúca otázka, ktorá tvaruje našu politickú súčasnosť a zostáva nezodpovedaná, je, prečo migračná kríza tak mocne prebrala stredoeurópsku fantáziu. Reakcia na systém kvót bola hlasná najmä vo visegrádskej skupine a Visegrád si na nej postavil svoj politický hlas. Aby som ponúkla možné východisko, navrhujem vrátiť sa k slávnej eseji Tragédia strednej Európy, ktorú napísal Milan Kundera v roku 1984. Keď si ju prečítame vo svetle súčasného politického diania v tomto regióne, musíme si všimnúť, že niektoré opakujúce sa idey sa dajú vystopovať naspäť k tejto eseji. Kundera v nej tvrdí, že skutočnou tragédiou strednej Európy nie je len samotná okupácia Sovietmi – ktorá pre neho znamenala zásadné zničenie kultúry v regióne – ale najmä vytratenie sa kultúry zo západnej Európy. Kým Sovieti násilne potlačili kultúrnu identitu strednej Európy, viní západnú Európu, že sa svojej kultúry vzdala dobrovoľne. „Časy sa zmenili a (…) v Európe už samotná Európa nepredstavovala hodnotu,“ píše. Aby sme porozumeli tomuto obvineniu, treba sa zamyslieť nad tým, ako Kundera rozumie v tejto eseji pojmu kultúra. Tvrdí, že náboženstvo kedysi predstavovalo spojovník európskej identity a po tom, čo túto úlohu stratilo, prebrala ju kultúra ako definícia identity. A bolo to v medzivojnovom období (1918 - 1938), čo bol región SE naposledy v kontakte s týmto spoločným kultúrnym kódom. Potom dva totalitné režimy zabránili tomuto kontaktu a oddelili región od Európy. Podľa Kunderu to bolo počas revolt ako v roku 1956 v Maďarsku, 1968 v Československu a 1956, 1968, 1970 v Poľsku, keď sa túžba po Európe naplno manifestovala. „Obraz Západu (v chápaní stredoeurópskych krajín) je teda obrazom Západu z minulosti, takého Západu, z ktorého sa kultúra ešte neporúčala.“ Kundera veril, že stredoeurópske národy sa opakovane pokúšali vrátiť do Európy, dokonca si uchovali pozostatky európskej kultúry pod útlakom Sovietov, kým na Západe sa Európa drasticky zmenila. Takže keď disidenti a emigranti konečne prišli na Západ, boli rozčarovaní, že „ Európe už samotná Európa nepredstavovala hodnotu“. Obraz Západu v chápaní stredoeurópskych krajín je obrazom Západu z minulosti, tvrdil Kundera. Táto zvláštna myšlienka, že západná Európa stratila svoju európskosť, sa zdá prítomná v rétorike populistických nacionalistov z regiónu. Orbán and Kaczyński pravdepodobne najhlasnejšie artikulujú predstavu, že Visegrád je európskejší ako samotná Európa. Nedáva to zmysel, kým sa nepozrieme na Kunderovo porozumenie kultúre. Jeho predstava o kultúre sa obmedzuje na vysokú kultúru – sláky, veľké romány a kultúrne magazíny čítané širokým publikom. Táto kultúra, ako veril, bola uznávaná v strednej Európe, kým na Západe bola pod tlakom populárnej kultúry. „Stredoeurópske revolty neboli živené novinami, rádiom alebo televíziou – čiže masmédiami. Pripravovali sa, naberali tvar a realizovali sa v románoch, poézii, divadle, kine, históriografii, literárnych magazínoch, komédii a kabarete, vo filozofických diskusiách – čiže v kultúre.“ Kundera pristupuje k populárnej kultúre s pocitom pohŕdania a nedostatku autenticity. Nové médiá a nástup populárnej kultúry a postmodernizmu vnímal ako cudzí „Kultúre“. Celá táto sféra inovácií a jej spoločenský kontext chýbal v stredoeurópskej skúsenosti Západu, ako ho poznali z medzivojnovej éry, vrátane takých politických udalostí ako dekolonizácia a identitné hnutia. Okrem nacionalizmu a feminizmu bola stredná Európa neprítomná z hnutia dekolonizácie a sčasti tiež z diškurzu sexuálnej revolúcie (len si spomeňme na Ginsbergovu návštevu v Československu, kde ho nadšene vítali pre jeho politické názory, no neporozumeli mu, keď hovoril o sexualite ako sfére politiky a neboli to len oficiálne inštitúcie, ktoré monitorovali jeho „deviantné vplyvy na mládež“, ale tiež študenti preukazovali málo záujmu o jeho pozvania k sebaskúmaniu). „V stredoeurópskych revoltách je niečo konzervatívne, takmer anachronické: zúfalo sa snažia o obnovu minulosti, minulosti kultúry, minulosti modernej doby,“ napísal. A ak berieme Kunderu vážne, potom Orbán and Kaczyński sú iba žiakmi tohto pohľadu na to, čo znamená európsky. Ich projekt – konzervatívny, nacionalistický a revizionistický – nie je ďaleko od toho, čo nám Kundera hovorí o kultúre a Európe, oba termíny sú v jeho eseji silno prepojené. Vráťme sa k bodu, ktorý vyprovokoval toto skúmanie, k takzvanej migračnej kríze z 2015., keď sa Visegrád ukázal ako teritórium, kde strašia fantázie o bielej kresťanskej Európe. Pridajme ešte jednu myšlienku. Pre Kunderu je stredná Európa ako dedič rakúsko-uhorského impéria územím malých národov, ktoré trápi hlboká existenčná neistota, že môžu kedykoľvek zmiznúť, ako sa to opakovane stalo Poľsku alebo Československu, že ich hranice a populácia môžu variovať – to je príklad Maďarska. V Kunderovom chápaní sú to romány, čo udržuje ducha stredoeurópskosti nažive. Definuje ich ako „dlhé meditácie o možnom konci európskeho bytia (humanity)“. Prívlastok európsky je tu hodný pozornosti, pretože je v napätí – ak nie v opozícii – s myšlienkou ľudských práv, ktoré žiadne prívlastky ľudskému bytiu nepridávajú. Podľa Kunderu stredoeurópski spisovatelia neuroticky monitorovali ideu konca Európy. Bol presvedčený, že v emigrácii je svedkom konca Európy v samotnej Európe. Toto sa dá vysvetliť len jeho hlbokým presvedčením, že „skutoční Európania“ alebo radšej „skutočná Európa“ prežila v strednej Európe. Nezriedka sa človek stretne s myšlienkou, že vstup do EÚ bol sklamaním. Samozrejme, barometre ukazujú vysoký stupeň spokojnosti s ekonomickým a určite tiež s politickým zmyslom Únie. Napriek tomu je tu vracajúce sa presvedčenie, že toto nie je „tá Európa“. Môžeme v týchto slovách počuť ozvenu Kunderovho sklamania z Európy, že akosi nečakala a zmenila sa. „Ich obraz Západu je teda obrazom Západu z minulosti, takého Západu, z ktorého sa kultúra ešte neporúčala.“ Orbánovo trepanie o silnej identite strednej Európy – rád hovorí za región a, žiaľ, aj je braný ako hovorca Visegrádu – o našej misii biť sa za Európu je opäť nie ďaleko od Kunderu. Orbánov protiimigračný zápal, jeho boj s liberalizmom ako iba ďalším stupňom komunizmu, jeho vízia Európy rôznosti zakotvenej v silných spolupracujúcich národných štátoch komunikuje s Kunderom. Absurdný revizionizmus Fideszu, PiS a iných asertívnych politických hlasov v regióne je teda zakotvený v ideovej histórii stredoeurópskych intelektuálov ako Kundera (aké nepríjemné zistenie!). To, že sú tieto naratívy tak široko prijímané, tiež vysvetľuje, prečo je Houllebecqovo „Podvolenie“ vysoko oceňované nie ako politická dystopia, ale ako vyobrazenie Západu, ktorý stratil svoju európskosť, dotyk s Kultúrou a Identitou. Takže skutočnou tragédiou strednej Európy nie je len konzervatívny nacionalizmus, ktorý taží legitimitu zo stredoeurópskych fantázií o zániku európskeho bytia, ale ešte tragickejší je politický náklad, ktorý s tým prichádza. A to v podobe skorumpovaných lídrov, autokratických tendencií, opozícii k ľudským právam a jedovatej xenofóbie. Skončime však v nádejnejšom tóne. Sú tu aj myšlienkové zdroje, ktoré môžu slúžiť visegrádskemu boju o uznanie a ktoré sú menej korozívne voči liberálnej demokracii a projektu EÚ (Hodža, Patočka). Hľadať tieto zdroje si vyžaduje silnú politickú ambíciu, politické sily ochotné povedať iný príbeh Visegrádu, ktorý si prisvojuje Úniu ako vlastný projekt. Článok je súčasťou projektu #DemocraCE v spolupráci s Visegrad/Insight.


Zverejnili mená blízkych Netanjahua zapletených do korupcie

Vo vyšetrovacej väzbe sa ocitol Netanjahuov bývalý hovorca aj bývalý vysokopostavený ministerský úradník.

JERUZALEM.  Izraelská polícia zverejnila mená dvoch ľudí blízkych premiérovi Benjaminovi Netanjahuovi, ktorí boli zadržaní pre podozrenie zo spoluúčasti na veľkom korupčnom škandále. Podľa polície sa vo vyšetrovacej väzbe ocitol Netanjahuov bývalý hovorca Nir Hefec a bývalý vysokopostavený ministerský úradník Šlomo Filber, informovala v utorok agentúra AP. V centre policajného vyšetrovania je telekomunikačná spoločnosť Bezek, ktorej predstavitelia sú podozriví, že výmenou za obchodné výhody prisľúbili pozitívne informovanie o politike Benjamina Netanjahua. Dohoda sa týkala spravodajstva na obľúbenom spravodajskom webe Walla, ktorý kontroluje koncern Eurocom. Spoločnosť Bezek patrí do portfólia Eurocomu. V uvedenom prípade Netanjahu nefiguruje ako podozrivá osoba. Premiérov hovorca počas víkendu rozhodne odmietol podozrenia, že by Netanjahu bol intervenoval v prospech firmy Bezek a jej - medzičasom do vyšetrovacej väzby vzatého - šéfa Šaula Eloviča. Podľa hovorcu sa Netanjahu ani nesnažil zabezpečiť si pozitívny obraz v médiách. Bývalí novinári, ktorí pracovali pre server Walla, podali svedectvo o tom, že bol na nich vyvíjaný tlak, aby sa vyvarovali kritických správ o Netanjahuovi a jeho rozhodnutiach. Okrem Eloviča sú vo vyšetrovacej väzbe aj jeho manželka, syn a niekoľko ďalších ľudí z vedenia spoločnosti Bezek. Ako poznamenala agentúra Reuters, v prípade Netanjahua ide už o štvrtú veľkú korupčnú aféru. Kým samotný Netanjahu všetky podozrenia odmieta, vyšetrovatelia minulý týždeň odporučili, aby bol obvinený v dvoch kauzách: z prijímania darov od podnikateľov (aféra 1000) a v tzv. afére 2000, ktorá sa týka vzťahov medzi premiérom a Arnonom Mozesom, majiteľom denníka Jediot achronot. Obaja muži sa mali dohodnúť na "pribrzdení" rastu konkurenčného denníka Jisrael ha-jom. Podľa polície mnohé nasvedčuje tomu, že Mozes ponúkol Netanjahuovi za poskytnutú pomoc finančnú odmenu. Vyšetrovanie, do ktorého je zaplatený, označil Netanjahu za hon na čarodejnice a za ďalšiu bublinu nafúknutú médiami. Aféra 3000 sa týka konfliktu záujmov pri nákupe ponoriek a zapletení sú do nej Netanjahuovi osobní advokáti. Kauza súvisiaca so spoločnosťou Bezek dostala v Izraeli označenie aféra 4000. V súvislosti s najnovším škandálom Jair Lapid, predseda opozičnej strany Budúcnosť existuje (Ješ atid), navrhol, aby sa počas vyšetrovania afér 1000 a 2000 Netanjahu na čas "stiahol", kým sa záležitosť nevyjasní. "Byť premiérom Izraela je neuveriteľne ťažká práca, možno je to druhé najťažšie zamestnanie na svete po americkom prezidentovi. Musíte ju vykonávať na 100 percent. Potrebujeme premiéra, ktorý sa na prácu môže sústrediť," vysvetlil Lapid.


Na pultoch sa objavili nebezpečné krémy a detské mydlá

Výrobky môžu spôsobiť alergickú reakciu.

BRATISLAVA. Úrad verejného zdravotníctva varuje pred krémom na nohy, telovými krémami a mydlami na kúpanie pre deti. Nebezpečné kozmetické výrobky nahlásili vo Fínsku a v Litve. "Je možné, že sa vyskytujú aj v Slovenskej republike," upozorňuje hlavný hygienik SR Ján Mikas. Nebezpečný je krém na nohy Daily Repair Cream od značky Footner, vyrobený vo Švajčiarsku. Predáva sa v 100 ml balení, krém je v kartónovej škatuľke bielej a ružovej farby s obrázkom popraskanej päty. Pozor si treba dávať aj na telový krém Body Custard - Chocolate Souffle od značky Just Desserts, ktorý vyrobili v Spojenom kráľovstve. Výrobok má 250 ml a predáva sa v priehľadnom obale s uzáverom hnedej a čiernej farby. Upozornenie platí aj pre telový krém Soft Udder Cream značky Biotanicus vyrobený v Holandsku. Nachádza sa v 250 ml bielom tégliku s modrým uzáverom. Vo všetkých troch nezmývateľných výrobkoch sa nachádza zmes konzervačných látok methylisothiazolinone a methylchloroisothiazolinone. "Zmes je povolená len do zmývateľných výrobkov. Výrobok môže spôsobiť alergickú reakciu u citlivých osôb," poukazuje úrad. Problematické sú aj mydlá na kúpanie pre deti Badenpralinen od značky BadeFee, ktoré sú vyrobené v Nemecku. Výrobok má 140 g a pozostáva z malých výrobkov v tvaroch srdiečka, medvedíka, domčeka, prasiatka a iných. Pripomínajú bielu čokoládu. Každá figúrka je balená samostatne v plastovom vrecúšku a vložená do kartónovej škatuľky. "Kozmetický výrobok pripomínajúci potravinu nie je bezpečný, pretože má formu, vôňu, farbu, vzhľad, obal, označenie, objem alebo rozmery, ktoré môžu spôsobiť, že spotrebitelia, najmä deti, si ho zamenia s potravinou a v dôsledku toho ho môžu vkladať do úst, cmúľať alebo prehĺtať, čo by mohlo byť nebezpečné a zapríčiniť napríklad dusenie, otravu alebo perforáciu či zablokovanie tráviaceho ústrojenstva," zdôrazňuje úrad.


V Švédsku zatkli pre útoky druhého podozrivého, vykonali niekoľko razií

ŠTOKHOLM. Švédske úrady zatkli v nedeľu druhého podozrivého v súvislosti s piatkovým útokom na pešej zóne v centre Štokholmu, pri ktorom muž s nákladným autom usmrtil štyroch ľudí. Hovorkyňa švédskej prokuratúry oznámila, že došlo k zatknutiu druhej osoby podozrivej z teroristickej trestnej činnosti vrátane vrážd. Ďalšie podrobnosti o zadržanom nezverejnila. V rámci vyšetrovania štokholmského útoku už bolo vypočutých viac ako 500 ľudí. Polícia tiež vykonala viacero razií na predmestiach švédskej metropoly, pričom pátra po prípadných komplicoch útočníka. Ako prvý skončil vo väzbe predpokladaný útočník, 39-ročný muž pôvodom z Uzbekistanu, a to už niekoľko hodín po čine. Obaja zadržaní čelia rovnakým obvineniam. Útočník sa s odcudzeným nákladným autom vrútil v piatok popoludní medzi ľudí pri rušnej pešej zóne a následne narazil do priečelia obchodného domu. Zomreli štyri osoby a viac než desať ľudí utrpelo zranenia. Medzi štyrmi zabitými sú dvaja občania Švédska, jeden Brit a Belgičanka, ktorých totožnosť nebola zverejnená. V nemocniciach sa stále nachádza desať zranených, štyria z nich sú vo vážnom stave. Polícia zatiaľ odmietla odpovedať na otázky týkajúce sa páchateľovho motívu. Uviedla len to, že prejavoval sympatie k extrémistickej organizácii Islamský štát (IS). Šéf švédskej polície Jonas Hysing ubezpečil, že nie sú žiadne informácie o tom, že by na území krajiny hrozil nejaký ďalší teroristický útok.


Brusel podľa Kažimíra potvrdil solídny rast slovenského hospodárstva

Slovenská ekonomika podľa jarnej prognózy Bruselu v tomto roku posilní o tri percentá.

BRATISLAVA. Európska komisia (EK) potvrdila, že slovenská ekonomika porastie solídnym tempom, opierajúc sa o silnú spotrebu a investície, ako sú napríklad Jaguar Land Rover. Vyhlásil to na margo zverejnenej jarnej makroprognózy Európskej komisie minister financií Peter Kažimír. „Komisia je tradične mierne konzervatívnejšia pri odhade rastu ekonomiky, ale história nie raz ukázala, že Slovensko na konci dňa vykázalo lepšie než očakávané výsledky napriek existujúcim rizikám,“ povedal minister. Ako dodal, vláda momentálne pracuje na opatreniach, aby sa tieto dobré správy pretavili ešte viac do každodenného života ľudí a zvyšovania životnej úrovne. Slovenská ekonomika podľa jarnej prognózy Bruselu v tomto roku posilní o 3 % a v budúcom roku sa rast hrubého domáceho produktu (HDP) krajiny zrýchli na úroveň 3,6 %. Najvýraznejšie k hospodárskemu rastu podľa komisie v oboch rokoch prispejú výdavky domácností. "Trend posilňovania výdavkov domácností podporuje rast zamestnanosti, ktorý sa dosiahol v uplynulých rokoch siného ekonomického rastu, a tiež slušné zvyšovanie reálnych miezd a prostredie nízkej inflácie," uviedla EK v jarnej prognóze, ktorú zverejnila vo štvrtok na svojej internetovej stránke. Nezamestnanosť na Slovensku podľa predpovede komisie klesne v budúcom roku pod úroveň 8 %. EK zároveň predpokladá, že inflácia v tomto roku dosiahne úroveň 1,4 %, predovšetkým v dôsledku zrýchlenia rastu cien potravín a služieb. V budúcom roku by podľa komisie mala byť slovenská inflácia na úrovni 1,6 %. EK zároveň prognózuje, že deficit verejných financií SR sa v budúcom roku zníži na úroveň 0,6 % HDP a verejný dlh klesne pod úroveň 50 % HDP.Ekonomika celej eurozóny podľa jarnej prognózy komisie v tomto roku posilní o 1,7 % a v budúcom roku by sa tempo jej rastu malo zrýchliť na 1,8 %. Hospodárstvo celej 28-člennej Európskej únie by malo v tomto aj budúcom roku rásť stabilným tempom na úrovni 1,9 %.


Akciový trh v USA oslabil, február bol pre Wall Street najhorším mesiacom za dva roky

BRATISLAVA. Akciový trh v USA v stredu klesol a v strate ukončil aj celý uplynulý mesiac. Najväčšiemu prepadu čelili energetické firmy, ktoré strácali spolu s nižšími cenami ropy. Index Standard & Poor's 500 klesol o 1,1 percenta na 2 713,83 bodu, Dow Jones o 1,5 percenta na 25 029,20 bodu a Nasdaq o 0,8 percenta na 7 273,01 bodu.Február sa pre Wall Street zároveň stal najhorším mesiacom za dva roky, pričom index Standard & Poor's 500 vymazal 3,9 percenta svojej hodnoty. Japonský akciový trh vo štvrtok oslabil. Hlavný tokijský index Nikkei 225 klesol o 1,6 percenta na 21 724,47 bodu.


Pri protivládnych protestoch vo Venezuele zomrelo 12 ľudí

Demonštranti žiadajú predčasné voľby a dodržiavanie demokracie v krajine.

CARACAS. Pri demonštráciách vo venezuelskej metropole Caracas prišlo v noci na piatok o život 12 ľudí. Informovala o tom agentúra AFP s odvolaním sa na informáciu poskytnutú venezuelskou prokuratúrou, podľa ktorej pri demonštráciách od začiatku apríla zomrelo 20 ľudí. Pouličné protesty proti vláde pokračovali v metropole Caracas a v rôznym mestách celý týždeň. Zúčastnili sa ich tisíce ľudí. Pochody sprevádzali násilnosti a rabovanie. Prokuratúra vo vydanom vyhlásení uviedla, že časť obetí bola zabitá elektrickým prúdom a ďalší boli zastrelení. Okrem toho "pri násilných činoch" vo štvrti El Valle utrpelo zranenia šesť osôb. Incident sa stal pri pokuse o lúpež v pekárni, ktorá bola chránená elektrickým plotom. Demonštrácie sa vo štvrtok pretiahli až do piatkového rána. Masové protestné akcie trvajú vo Venezuele od začiatku apríla a vyvolali ich spory ohľadom právomocí opozíciou ovládaného parlamentu. Medzi požiadavkami opozičných predákov figuruje vypísanie predčasných volieb v krajine. Prvé obete a zranených hlásili médiá už začiatkom týždňa. Prezident Nicolás Maduro však v stredu 19. apríla obvinil opozíciu z podnecovania násilia. Venezuela prechádza vážnou politickou a hospodárskou krízou. Maduro obviňuje oponentov zo sprisahania so zahraničím proti jeho socialistickej vláde. Opozícia, naopak, kritizuje autoritársky štýl jeho vládnutia. Vzhľadom na nízke ceny ropy a dlhoročné zlé hospodárenie chýbajú vo Venezuele - krajine s najvyššou infláciou na svete - devízy na dovoz potravín, liekov i iných každodenných potrieb.


Pellegrini: Slovensko pripraví dráhu na testovanie autonómnych áut

Podpredseda vlády zatiaľ nemá predstavu, či to bude stáť päť, alebo dvadsať miliónov eur.

BRATISLAVA. Vláda chce, aby sa Slovensku testovali autá bez šoféra. Prvá dráha má vzniknúť na diaľnici medzi Bratislavou a Brnom. Uviedol to dnes podpredseda vlády pre investície a informatizáciu Peter Pellegrini (Smer-SD). Ako dodáva, Slovensko sa chce aktívne zapojiť do testovania prepojených a autonómnych vozidiel v Európskej únii. Slovensko chce byť lídrom nielen vo výrobe automobilov, ale aj v inováciách. Vláda preto spolu s partnermi zo súkromného sektora a akademickej obce chystá projekt cezhraničnej testovacej dráhy pre automobilky a dodávateľov moderných technológií do áut. Na stretnutí na najvyššej úrovni sa dnes v Bratislave zúčastnili aj zástupcovia automobilového priemyslu, telekomunikačných operátorov, univerzít a IT sektora. Spoločne vytvoria alianciu. "Reagujeme na európsku iniciatívu, keď sa začína veľmi intenzívne hovoriť o potrebe čoraz viac pracovať na projektoch, ako sú autá, ktoré vedia jazdiť úplne autonómne, alebo autá, ktoré navzájom počas jazdy komunikujú, vymieňajú si svoje informácie," opísal Pellegrini na brífingu po stretnutí. Slovensko by podľa neho chcelo v tomto smere vystupovať ako líder a vytvoriť cezhraničnú testovaciu dráhu. Dnešná diskusia sa týkala toho, ako by sa dal takýto projekt v čo najkratšom čase pripraviť, nájsť naň finančné prostriedky a uviesť ho do praxe. "Ide o súťaž medzi krajinami. Testovacie dráhy v rámci jednotlivých krajín už existujú, tá mapa je ešte relatívne veľmi riedka, a preto pevne verím, že Slovensko bude ďalším bodom na tej mape v rámci EÚ a bude patriť k lídrom," zdôraznil vicepremiér. Vzhľadom na geografickú polohu SR môže podľa neho vzniknúť testovacia dráha spájajúca Bratislavu nielen s Českou republikou, ale aj s Rakúskom a Maďarskom. Podpredseda vlády upozornil, že účasť v takýchto aktivitách je pre krajiny dobrovoľná. Slovensko v iniciatíve podporuje aj Európska komisia. Jej podpredseda Maroš Šefčovič poukázal na to, že už o pár rokov bude softvér auta predstavovať polovicu jeho hodnoty. "Musíme sa pozerať na autá ako na produkty novej kategórie, kde zber a prenos dát bude mať absolútnu dôležitosť. Z tohto dôvodu je veľmi dôležité, aby sme urobili všetko pre to, aby sa najlepšie autá na svete vyrábali tu v Európe a tu na Slovensku," povedal Šefčovič. EK preto príde s novým legislatívnym balíkom, ktorým chce vytvoriť predpoklady pre nové autonómne systémy riadenia áut. "Aby všetky tie technické požiadavky, ktoré sú potrebné pre vzájomné sieťové prepojenia áut, boli naplnené. Aby sme začali budovať infraštruktúru novej generácie a aby sme sa posunuli od roamingu hovorov cez roaming dát až k roamingu áut," priblížil Šefčovič. Testovacia dráha by mala vzniknúť na existujúcej diaľnici medzi Brnom a Bratislavou, ktorú bude treba podľa Pellegriniho pokryť najmodernejšími technológiami. Účastníci projektu majú v krátkom čase zadefinovať, čo všetko musí dráha obsahovať a koľko to bude stáť. Potrebné bude prijať aj legislatívne zmeny. Časť projektu by mohol financovať automobilový priemysel, časť telekomunikační operátori, štát sa chce uchádzať aj o európske prostriedky. "Primárne sa budeme snažiť získať zdroje externé, a nie zo štátneho rozpočtu. Nemáme zatiaľ veľkú predstavu, či to môže stáť 5 alebo 20 miliónov eur," konštatoval Pellegrini. Avizoval, že príprava testovacích dráh by mala prebiehať tento rok a v nasledujúcich dvoch rokoch by sa malo testovanie realizovať. V opačnom prípade môže podľa neho Slovensko predbehnúť iná krajina.


O podnikanie na Slovensku majú značný záujem Ukrajinci a Rumuni

Na Slovensku od roku 2016 vzniklo až 342 nových ukrajinských a 338 s rumunských firiem.

BRATISLAVA. Najaktívnejšími zahraničnými vlastníkmi slovenských firiem sú v posledných troch rokoch Ukrajinci a Rumuni. Vyplýva to z analýzy poradenskej spoločnosti Bisnode, ktorá poskytuje analýzy ekonomických informácií. Z dát, ktoré má k dispozícii, vyplýva, že na Slovensku od roku 2016 vzniklo až 342 nových firiem s ukrajinským a 338 s rumunským vlastníkom. Viac firiem v rovnakom období založili iba Česi a Maďari. Podľa databáz Bisnode na Slovensku aktuálne podniká 1830 ukrajinských a 1228 rumunských firiem a ich počet každoročne narastá. Kým v roku 2016 vlastnili Ukrajinci 1488 firiem, dnes je to o 342 firiem viac. Podobné čísla zaznamenali aj rumunskí podnikatelia, ktorí v SR v rovnakom období založili dovedna 338 podnikov. Najviac novozaložených firiem podniká v oblasti obchodu, služieb, cestnej prepravy a stavebníctva. "Záujem ukrajinských a rumunských podnikateľov o zakladanie firiem na Slovensku súvisí najmä so situáciou na miestnom trhu práce, ktorý, ako viaceré firmy už dlho hovoria, ovplyvňuje nedostatok kvalifikovaných zamestnancov. Navyše, pre podnikateľov z Ukrajiny je zaujímavá aj teritoriálna blízkosť. Počtom novozaložených firiem sa podnikatelia z týchto krajín stávajú po Čechoch a Maďaroch najaktívnejšími zahraničnými vlastníkmi tuzemských firiem," hodnotí analytička Bisnode Petra Štěpánová. Podobná situácia je aj v Českej republike. Rumuni sú medzi zahraničnými vlastníkmi českých firiem v posledných piatich rokoch jednoznačne najaktívnejší. Od roku 2014 sa počet českých firiem s rumunskými majiteľmi zvýšil o 179 percent. Zvýšená aktivita rovnako zamiešala poradím v rebríčku Top 10 najčastejších zahraničných vlastníkov slovenských firiem. Kým v minulom roku rumunskí podnikatelia uzatvárali desiatku na poslednej priečke, v tomto roku sa s celkovým počtom 1228 firiem dostali pred Britov (1183) aj Rusov (1166). Ukrajinci si udržali minuloročné šieste miesto. Rebríček vedú s výrazným náskokom Česi (10 341) a Maďari (10 228).


Google zisťoval, koľko miliónov zarobili vydieračské vírusy v počítačoch

Vydieračské vírusy po prieniku do počítačov zašifrujú dáta a žiadajú výkupné.

WASHINGTON. Najmenej 25 miliónov dolárov (21,5 milióna eur) zaplatili za posledné dva roky obete vydieračských vírusov, ktorým sa hovorí ransomware. Vyplýva to zo štúdie, ktorú vypracovala technologická spoločnosť Google spoločne so súkromnou newyorskou univerzitou Tandon School of Engineering.  Ransomware po prieniku do počítačov obvykle zašifruje uložené dáta a za ich odblokovanie potom žiada výkupné. Vydierači využívajú kvôli anonymite najmä elektronické meny, najmä bitcoin. Elie Bursztein z Google k výsledkom povedal, že vydieranie ľudí cez internet je pre zločincov lukratívne, takže sa nedá v tejto oblasti očakávať útlm. "Je to začarovaný kruh. Čím viac peňazí zarobia, tým agresívnejšie budú škodlivé programy šíriť," upozornil Bursztein. Jedna z populárnych metód je poskytovanie vydieračských vírusov na objednávku, túto službu si od kybernetických zločincov objednávajú kriminálne organizácie. Novinkami sú tiež časové lehoty, po ktorých škodlivý softvér vymaže zašifrované dáta, takže používatelia prídu o svoje súbory. Medzi obľúbené funkcie ďalej patrí postupné zvyšovanie ceny výkupného, čo núti obeť rýchlo zaplatiť alebo stanovenie výkupného podľa názvu zašifrovaných súborov. V takom prípade škodlivý program cielene vyhľadáva také dáta, ktoré by podľa názvu mohli byť pracovne či súkromne citlivé. Vydierači tiež niekedy odblokujú zašifrovaný počítač zadarmo výmenou za to, že obeť pomôže s ďalším šírením elektronickej nákazy. Svet v posledných týždňoch zažil niekoľko vĺn rýchleho rozšírenia nákazy vydieračskými vírusmi. Napríklad v máji napadol 300-tisíc počítačov v 150 krajinách vydieračský vírus WannaCry.


Ošetrovateľ mal na klinike v nemeckom Aachene zneužívať mužských pacientov

Univerzitná klinika podala na ošetrovateľa trestné oznámenie pre podozrenie z trestného činu sexuálneho zneužitia.

AACHEN. Univerzitnou klinikou v západonemeckom Aachene otriasa škandál, týkajúci sa medzičasom prepusteného ošetrovateľa a zrejme viacerých pacientov. O prvom z prípadov sa verejnosť dozvedela vo štvrtok 16. februára. Z informácií z prokuratúry vyplýva, že sa istý 28-ročný pacient, epileptik, ktorého priviezli po záchvate na urgentný príjem obrátil na šéfa kliniky s informáciou, že ho v noci jeden z ošetrovateľov za pomoci preparátu používaného pri narkóze dostal do stavu, keď nemohol nielen hovoriť, ale sa ani hýbať. Súdni lekári potvrdili, že poškodený skutočne dostal preparát, ktorého podanie nebolo z hľadiska medicíny opodstatnené. Obvinený ošetrovateľ (27) z Aachenu, ktorý doteraz nemal záznam v trestnom registri, sa k celej záležitosti zatiaľ nevyjadril. Univerzitná klinika podala na neho trestné oznámenie pre podozrenie z trestného činu sexuálneho zneužitia. Škandál však medzičasom dostal nový rozmer, pretože sa klinike podľa piatkovej informácie Západonemeckého rozhlasu (WDR) prihlásil ďalší pacient, ktorý sa mal stať obeťou spomínaného ošetrovateľa. Či aj v tomto prípade došlo k sexuálnemu zneužitiu, respektíve znásilneniu, ukáže až pokračujúce vyšetrovanie kauzy. Muž zatiaľ uviedol iba toľko, že sa stal obeťou ošetrovateľa pred asi šiestimi mesiacmi.


Agentúra Equifax zaplatí pokutu 700 miliónov dolárov pre únik údajov

Únik údajov z agentúry Equifax patril k najväčším udalostiam tohto druhu.

ATLANTA. Americká úverová agentúra Equifax zaplatí pokutu v sume približne 700 mil. USD, aby urovnala spor s Federálnou komisiou pre obchod (FTC) v súvislosti s únikom osobných údajov takmer 150 mil. ľudí v roku 2017. Uviedol to denník Wall Street Journal. Denník citoval nemenované zdroje oboznámené s problematikou. Spoločnosť Equifax odmietla správu komentovať, ale začiatkom tohto roka informovala, že si vytvorila rezervu v objeme zhruba 700 mil. USD na pokrytie predpokladaného urovnania a pokút.Únik osobných údajov z úverovej agentúry Equifax patril k najväčším udalostiam tohto druhu. Úverová agentúra však o útoku neinformovala viac ako šesť mesiacov. K uniknutým údajom patrili čísla sociálneho poistenia, dátumy narodenia, adresy, čísla vodičských preukazov a čísla kreditných kariet.


Kremeľ potvrdil, že s Ukrajinou rokuje o výmene zadržaných

Výmena vzájomne zadržiavaných občanov by sa mala uskutočniť ešte do konca augusta

MOSKVA. Rusko vo štvrtok potvrdilo, že vedie s Ukrajinou konzultácie o výmene zadržiavaných osôb. "V súčasnosti prebiehajú isté konzultácie v tejto veci," uviedol hovorca Kremľa Dmitrij Peskov, ktorého citovala agentúra TASS. Peskov poznamenal, že ruský prezident Vladimir Putin a jeho francúzsky náprotivok Emmanuel Macron sa tejto otázky dotkli na svojom nedávnom stretnutí. Dôkladne diskutovali o situácii na juhovýchode Ukrajiny i o vzťahoch medzi Moskvou a Kyjevom, dodal hovorca Kremľa. Denník Kommersant s odvolaním sa na zdroj z kancelárie ukrajinského prezidenta Volodymyra Zelenského v stredu informoval, že Rusko a Ukrajina vstúpili do poslednej fázy rokovaní o výmene občanov, ktorých si vzájomne zadržiavajú. V rámci výmeny by mali byť prepustení aj všetci ukrajinskí námorníci, ktorých ruské ozbrojené sily zadržali ešte v novembri 2018 počas tzv. kerčského incidentu. Podľa zdroja by súčasťou výmeny, ktorá by sa mala uskutočniť ešte do konca augusta, mali byť nielen zadržiavané, ale aj odsúdené osoby.


Pri Nórsku evakuujú 1300 pasažierov z výletnej lode

BRATISLAVA. Pri pobreží Nórska evakuujú asi 1300 ľudí z výletnej lode. MV Viking Sky vyslala tiesňový signál v silnom vetre a na búrlivom mori pre problémy s motorom, ktoré spôsobili, že ju prúd začal unášať k pobrežiu. Výletnú loď Viking Sky voľne unášalo more smerom k pevnine, pričom po zlyhaní motorov vyslala núdzový signál. Plavidlu sa neskôr podľa záchranárov i polície podarilo opätovne naštartovať jeden z motorov, pričom sa nachádzala asi dva kilometre od pevniny. "Loď má len jeden funkčný motor a vietor je pomerne silný. Takže by sme mali pasažierov radšej na pevnine ako na palube lode," povedal šéf miestnej polície Tor Andre Franck, ktorého citovala agentúra AFP. Pasažierov výletnej lode teraz pomocou štyroch helikoptér odvážajú do dediny ležiacej severne od mesta Molde na západnom pobreží Nórska. Do 16.30 h SEČ evakuovali podľa informácií AFP z lode asi 100 ľudí. "Ak budeme musieť evakuovať každého, potrvá to veľmi dlho," uviedol hovorca záchranárov. K incidentu došlo popoludní v oblasti More og Romsdal pri západnom pobreží Nórska. "Je nebezpečné zažiť problémy s motorom v týchto vodách ukrývajúcich množstvo (podmorských) útesov," uviedol Franck. Do oblasti už vyslali okrem helikoptér aj ďalšie plavidlá a na pevnine zriadili záchytné centrum pre evakuovaných. V oblasti boli zmobilizované všetky záchranné tímy vrátane asi 60 dobrovoľníkov Nórskeho Červeného kríža. Loď Viking Sky bola zhotovená v roku 2017 a podľa svojej webstránky má kapacitu 930 ľudí, dodáva Reuters.


Finančná správa vyberá mobilného operátora za štyri milióny eur

BRATISLAVA. Finančná správa (FS) spustila tender na dodávateľa virtuálnej privátnej siete za štyri milióny eur bez dane z pridanej hodnoty. Víťazný mobilný operátor bude nasledujúce štyri roky pre FS zabezpečovať elektronické komunikačné služby vrátane hlasového volania, SMS, MMS, internetových mobilných pripojení, internetových pripojení do dátových modemov a tabletov. Vyplýva to z informácií zverejnených vo Vestníku verejného obstarávania. Úspešný uchádzač o túto zákazku bude okrem Finančného riaditeľstva zabezpečovať služby pre daňové úrady, colné úrady, Kriminálny úrad FS a Úrad pre vybrané hospodárske subjekty. Jediným kritériom pre vyhodnotenie ponúk je cena, no záujemca musí preukázať, že tri roky od vyhlásenia verejného obstarávania poskytol služby rovnakého alebo obdobného charakteru, ako je predmet zákazky, minimálne za tri milióny eur. "Za služby rovnakého alebo obdobného charakteru, ako je predmet zákazky považuje verejný obstarávateľ poskytovanie služby mobilného operátora," uviedla FS v zverejnených podmienkach účasti. Doterajšia zmluva na prevádzkovanie siete platila do 9. septembra, no FS ju o pol roka predĺžila z dôvodu nevyčerpania maximálneho finančného limitu. Ten bol, podobne ako v aktuálnej súťaži, štyri milióny eur.


Ľudia na proteste: Chceme chrániť svoje deti pred rozkrádačmi štátu a demokracie

Sumár

Minúta po minúte

Foto Bratislava

Foto Slovensko

V dave dobrovoľníci zbierali podpisy za predčasné voľby.

BRATISLAVA. "Nemýľte si našu slušnosť s nedostatkom odhodlania a vytrvalosti," opakujú pravidelne organizátori protestov Za slušné Slovensko. V tomto duchu sa niesol aj piatkový protest v Bratislave. Na rozdiel od predchádzajúcich sa zdal pokojnejší, ľudia boli menej nahnevaní a emotívni, no o to viac pôsobili, že sú odhodlaní vydržať a na námestie prísť zase. Protest sa konal deväť týždňov po vražde novinára Jána Kuciaka a jeho priateľky archeologičky Martiny Kušnírovej v predvečer ich plánovanej svadby. Ľudia sa tentokrát zhromaždili pred budovou rozhlasu, aby tak vyjadrili nesúhlas s tým, čo sa deje v RTVS, kde za posledné dni prepustili štyroch novinárov a ďalší z telerozhlasu pre nesúhlas s vedením odišli. Tichý pochod, prerušený len občasnými výkrikmi "poďte s nami", sa potom presunul na Námestie SNP. Tu na pochodujúcich čakali ďalšie tisíce ľudí. Obe masy sa zliali a podľa odhadov denníka SME sa na proteste dokopy mohlo zúčastniť približne 10-tisíc ľudí. Na začiatku zaznela pieseň Sarajevo od českého speváka Jaromíra Nohavicu, ktorú si Kuciak a Kušnírová vybrali ako svoju svadobnú pieseň: "To málo, čo sme mali, nám vody zobrali... tam, kde je Sarajevo, budeme sa ráno brať..." Na pódium potom vyšli novinári z viacerých redakcií. Šéfredaktorka denníka SME Beata Balogová prečítala vyhlásenie šéfa Reportérov bez hraníc Christophera Deloira. Ten v liste písal, že Slovensko sa prepadlo v rebríčku slobody médií o 10 miest na 27. miesto. Deloire tvrdí, že rebríček vznikol ešte pred smrťou Kuciaka a pre ňu by sme určite skončili ešte nižšie. Slušných a dobrých ľudí je na Slovensku dosť. Daniel Gerbel patrí medzi ľudí, ktorí na protest priniesli aj slovenskú vlajku. "Chcem chrániť svoje deti a budúce pokolenie pred rozkradačmi štátu a demokracie. Chceme ich chrániť pred demoralizujúcimi členmi vlády, ktorí vyháňajú naše deti do zahraničia, robia si čo chcú a dehonestujú našu krajinu," vysvetľuje Gerbel, prečo sa zúčastnil na takmer všetkých doterajších protestoch. Odstúpenie expremiéra Roberta Fica a bývalého ministra vnútra Roberta Kaliňáka po tlaku ulice podľa neho nestačí. Tvrdí, že vláde sa síce na "fasáde objavili trhliny, ale múry stále držia". S novým zložením vlády Petra Pellegriniho nie je spokojná ani Denisa Koreková. Tvrdí, že usporiadať predčasné voľby by bolo asi zložitejšie a časovo náročnejšie riešenie aktuálnej situácie. No niektorí členovia súčasnej vlády by podľa nej mali aspoň voči sebe vyvodiť politickú zodpovednosť. "To, čo sa tu deje, nie je správne. A malo by sa s tým niečo robiť. Vláda si naberá príliš veľkou lyžicou," dodáva Koreková. Na záver protestu zaznela slovenská hymna. Tentoraz od ľudovej hudby Muzička. Spievali aj ľudia. A organizátori ľudí vyzvali, aby sa zúčastnili na sobotňajšom koncerte na počesť Jána a Martiny v jej rodnej obci v Gregorovciach.


Česi postavia v Novom Meste sklad za 11 miliónov eur

Stavba centrálneho skladu sa začala v júli.

NOVÉ MESTO NAD VÁHOM. Český fond Arete Invest zameraný na investície v oblasti nehnuteľností postaví v priemyselnom areáli v Novom Meste nad Váhom pre medzinárodnú sieť internetových obchodov s módou Factcool nový centrálny sklad pre strednú a východnú Európu. Ako informoval predseda správnej rady fondu Arete Invest Lubor Svoboda, celková investícia je 11 miliónov eur a na ploche 15.500 metrov štvorcových ponúkne vďaka skladovaciemu systému v niekoľkých úrovniach vyše 60.000 metrov štvorcových skladovacej plochy. "Slovenský trh je pre náš fond a našich investorov, ktorí očakávajú nadštandardné výnosy, výhodnou investičnou destináciou. Okrem rozširovania Arete Parku Nové Mesto rokujeme o výstavbe dvoch úplne nových areálov v hodnote 15 miliónov eur a plánujeme tu aj ďalšie akvizície," uviedol Svoboda. Stavba nového centrálneho skladu pre región strednej a východnej Európy skupiny Factcool sa začala v júli. Nový sklad sprevádzkujú v apríli budúceho roka. Nájomná zmluva je uzatvorená na 10 rokov od dokončenia haly. Nový nájomca vytvorí v parku viac ako 100 pracovných miest.


Čo si obliecť na maturitu a štátnice?

Skúšky v škole sú formálnymi udalosťami, dospelosť a úctu prejavujeme aj oblečením.

Nie nadarmo sa hovorí o maturite ako o skúške dospelosti. Ukončenie strednej školy predstavuje vstup mladého tínedžera do sveta dospelých. Na maturitnej skúške to nedokazujú len vedomosti, ale aj spôsob, akým samých seba študenti reprezentujú. K celkovému hodnoteniu môže prispieť aj vystupovanie a oblečenie. Oblečenie na maturitné skúšky, ale aj štátnicové skúšky na vysokých školách má veľmi podobné prvky. Ide o formálnu udalosť, ktorá si žiada slušné, elegantné oblečenie prislúchajúce veku svojho nositeľ. Nikto teda od mladej 18-ročnej študentky nebude očakávať, že si na maturitné skúšky oblečie staroružový žakárový sukňový kostým. Mladí ľudia na stredných a vysokých školách si môžu dovoliť mladistvejší štýl, no z kvalitných materiálov a so starostlivou úpravou. Oblečením študent vyjadruje úctu k skúšobnej komisii. Zároveň je potrebné rátať s tým, že tieto skúšky prebiehajú v teplých, letných dňoch.


Linku do rakúskeho Hainburgu prenechá DPB dopravcovi Slovak Lines

Ekonomická situácia linky bola neudržateľná.

BRATISLAVA. Dopravný podnik Bratislava (DPB) prenechá autobusovú linku 901, ktorá jazdí medzi bratislavským Mostom SNP a rakúskym mestom Hainburg an der Donau, dopravcovi Slovak Lines. DPB o tom informuje na sociálnej sieti s tým, že ekonomická situácia linky bola neudržateľná a ak chceli zachovať jej prevádzku v dlhodobom horizonte, museli urobiť nevyhnutné riešenie v prospech cestujúcich. "Linku sme prevádzkovali takmer 11 rokov, nesmieme zabúdať, že je našou primárnou úlohou zabezpečiť kvalitnú MHD na území Bratislavy. Uvoľnení vodiči a ušetrené prostriedky z linky 901 nám pomôžu posilniť prevádzku iných liniek v rámci hlavného mesta," spresnil DPB. Informácie o tom, že autobusové spojenie medzi Bratislavou a Hainburgom má byť úplne zrušené, nie sú podľa dopravcu pravdivé. Nový dopravca Slovak Lines prišiel podľa dopravného podniku aj s ponukou klimatizovaných vozidiel. "Po sérii rokovaní sme sa dohodli, že mu licenciu na prevádzku prenecháme," podotkol DPB.


Islamský štát definitívne odchádza z Damasku

Militanti dostanú na výber možnosť zostať a zmieriť sa s vládou prezidenta Bašára Asada alebo odísť autobusmi.

DAMASK. Militanti z extrémistickej organizácie Islamský štát (IS) súhlasili s návrhom sýrskej vlády, že sa vzdajú svojej poslednej zóny v hlavnom meste Damask. Informovali o tom v piatok sýrske štátne médiá. Tlačová agentúra SANA uviedla, že militanti dostanú na výber možnosť zostať a zmieriť sa s vládou prezidenta Bašára Asada alebo možnosť odísť autobusmi na územie kontrolované Islamským štátom vo východosýrskej púšti. Dohoda oznámená v piatok nasleduje deň po intenzívnych vládnych náletoch na štvrte kontrolované IS v Damasku - na štvrť Hadžr al-Aswad a palestínsky tábor Jarmúk. Organizácia Sýrske pozorovateľské centrum pre ľudské práva (SOHR) monitorujúca vojnu v Sýrii hlásila "relatívny pokoj" v oboch štvrtiach, ktorý zavládol po oznámení dohody, informovala agentúra AP. Sýrske vládne sily znovu prevzali kontrolu aj nad mestom Dumajr severovýchodne od metropoly Damask, keď odtiaľ vo štvrtok odišli povstalci z islamistických milícii Džajš al-islám (Armáda islamu) a spolu s rodinnými príslušníkmi sa presunuli na sever krajiny. Dumajr sa nachádza v pohorí Kalamún, neďaleko oblasti východná Ghúta, ktorá sa dostala pod úplnú kontrolu vlády už minulý týždeň, po dlhých týždňoch ofenzívy a údajnom chemickom útoku.


Český policajný prezident sa má stať veľvyslancom na Slovensku

Tuhý by mal skončiť ako šéf českej polície v apríli 2019.

PRAHA. Vláda dezignovaného českého premiéra Andreja Babiša schválila odchod Tomáša Tuhého z funkcie policajného prezidenta na post veľvyslanca v Bratislave. S odkazom na tri zdroje z kabinetu to uviedol server Neovlivní.cz. Informoval o tom vo štvrtok server spravodajskej televízie ČT24. Podľa neho sa vláda k záležitosti zatiaľ nevyjadrila. Tuhý koncom mája denníku Právo povedal, že o odchode z funkcie neuvažuje, a vo štvrtok na Twitteri uviedol, že k tomu nemá žiadne nové informácie. Podľa serveru Neovlivní.cz. vláda schválila vymenovanie Tuhého na veľvyslanecký post na Slovensku na svojom minulom zasadaní. O jeho odchode sa špekuluje už niekoľko mesiacov. Oficiálne ale kabinet nič nepotvrdil. Server Aktuálně.cz vo štvrtok uviedol, že podľa uznesenia vlády sa Tuhý stane veľvyslancom až vtedy, keď mu skončí mandát policajného prezidenta. Stane sa tak v apríli 2019, teda päť rokov od nástupu do funkcie. Policajného prezidenta ustanovuje do funkcie minister vnútra. Kandidátom na pozíciu ministra vnútra v ďalšej Babišovej vláde je predseda ČSSD Jan Hamáček. Ide už o niekoľkú personálnej zmenu, ktorá môže mať podľa niektorých politikov vplyv na kauzu Čapí hnízdo, v ktorej je trestne stíhaný Andrej Babiš. Z funkcie po sporoch s Babišom odišiel šéf generálnej inšpekcie Michal Murín. Z čela pražskej polície, ktorá sa kauzou zaoberá, odišiel Miloš Trojánek. Presunul sa na pozíciu krajského policajného riaditeľa na Vysočine. Prezídium už skôr uviedlo, že Trojánek požiadal o preloženie v polovici mája, a to z osobných dôvodov. V minulosti sa opakovane zastal vyšetrovateľa kauzy Čapí hnízdo Pavla Nevtípila proti spochybňovaniu jeho práce zo strany politikov vrátane Babiša.


Slovenskí vedci sú pre nás dôležitým partnerom, tvrdí riaditeľka CERNu

Rozbehli program pre pobyty stredoškolských študentov v CERN-e.

BRATISLAVA. Slovenskí vedci sú pre CERN dôležitým partnerom. Povedala to na návšteve Slovenskej akadémie vied generálna riaditeľka najväčšieho laboratória časticovej fyziky na svete Fabiola Gianotti. Zdôraznila, že je nesmierne dôležité zameriavať sa na identifikáciu mladých talentov a poskytnúť im príležitosť nahliadnuť do experimentov, ktoré sa vo švajčiarskom výskumnom laboratóriu realizujú. „Rozbehli sme program pre pobyty stredoškolských študentov v CERN-e a každý rok vyberáme päť členských krajín, ktoré nominujú študentov na dvojtýždennú stáž. Pre budúci rok sme vybrali Slovensko, takže vaši žiaci budú mať jedinečnú príležitosť naučiť sa niečo nové a výnimočné,“ povedala Fabiola Gianotti. Ako agentúru SITA informovala hovorkyňa SAV Monika Hucáková, Slovensko je členom CERN-u už od roku 1993. Naši vedci a odborníci priamo vytvárali experimenty ATLAS a ALICE, a to od návrhov programov až po konštrukciu detektorov, zber dát, ich analýzu a interpretáciu. Od roku 2016 pôsobia slovenskí vedci aj na experimente ISOLDE. „Participácia slovenských vedcov v CERN-e je pre nás veľmi dôležitá, a to aj s ohľadom na významné postavenie jadrového priemyslu v našej krajine. Experimenty v CERN-e sú veľmi úspešné v oblasti výchovy vysokokvalifikovaných odborníkov, ktorých kariéra nemusí byť striktne nasmerovaná len do základného výskumu. Veľmi dobre sa môžu uplatniť práve v jadrovom priemysle, ktorý v súčasnosti potrebuje veľa mladých odborných kapacít,“ povedal člen predsedníctva SAV, ktorý spolupracuje s CERN-om, Martin Venhart.